text:
Tiká “akokisa mokano na yo mobimba”
“Sepelá mingi mpenza na Yehova, mpe akopesa yo oyo motema na yo ezali kosɛnga.”
NZEMBO: 89, 140
1. Ekateli nini bilenge basengeli kozwa, kasi mpo na nini basengeli kobanga koleka ndelo te? (Talá elilingi ya ebandeli.)
KOZANGA ntembe, bilenge mingi bayebi ete liboso ya kokende mobembo, ezalaka malamu koyeba esika okokende. Bomoi ezali lokola mobembo, mpe ntango ya koluka koyeba esika okokende ezali ntango ozali elenge. Ya solo, kokanisa yango ekoki kozala mpasi. Elenge mwasi moko na nkombo Heather alobi boye: “Ebangisaka mpo osengeli kozwa ekateli ya likambo oyo okosala bomoi na yo mobimba.” Soki yo mpe oyokaka ndenge wana, kanisá maloba oyo ya Yehova: “Kobanga te . . . mpo nazali Nzambe na yo. Nakopesa yo makasi. Nakosalisa yo mpenza.”
2. Ndenge nini oyebi ete Yehova alingi omityela mikano oyo ekopesa yo esengo na mikolo ezali koya?
2 Yehova azali kolendisa yo omityela mikano oyo ekopesa yo esengo na mikolo ezali koya. (Mosakoli 12:1; Matai 6:20) Alingi ozala na esengo. Biloko kitoko oyo akelá mpo na kosepelisa miso ná matoi na biso, mpe bilei ndenge na ndenge emonisi yango. Kanisá mpe ndenge Yehova atyelaka biso likebi mpe ateyaka biso ndenge ya kozala na bomoi oyo eleki malamu. Na baoyo baboyaka kolanda toli na ye, alobi boye: “Boponaki likambo oyo nasepelaka na yango ata moke te. . . . Talá! Basaleli na ngai bakosepela, kasi bino bokozala na nsɔni. Talá! Basaleli na ngai bakoganga na esengo na ndenge bakoyoka malamu na motema.” (Yisaya 65:12-14) Yehova azwaka nkembo ntango tomityelaka mikano ya malamu.
MIKANO OYO EKOSALISA YO OZALA NA ESENGO
3. Mikano ya ndenge nini Yehova alingi omityela?
3 Mikano nini Yehova alingi omityela? Mpo ozala na esengo, osengeli koyeba Yehova mpe kosalela ye. Yehova akelá bato bongo. (Nzembo 128:1; Matai 5:3) Ezalaka bongo te mpo na nyama; nyama mosala na yango kolya, komɛla, mpe kobota bana. Nzokande, Yehova alingi omityela mikano oyo ekosalisa yo ozala na bomoi ya esengo mpe oyo ezali na ntina. Mozalisi na biso azali “Nzambe ya bolingo,” “Nzambe ya esengo,” oyo akelá bato “na elilingi na ye.” (2 Bakorinti 13:11; 1 Timote 1:11; Ebandeli 1:27) Okozala na esengo soki ozali komekola Nzambe na biso ya bolingo. Osilá komona bosolo ya vɛrsɛ oyo elobi ete: “Esengo ya kopesa eleki oyo ya kozwa”? (Misala 20:35) Ezali likambo ya solo. Yango wana, Yehova alingi omityela mikano oyo ekomonisa ete olingi ye mpe bato.
4, 5. Nini ezalaki kopesa Yesu esengo?
4 Yesu Kristo azali ndakisa malamu mpenza mpo na bilenge. Ntango azalaki mwana moke, na ntembe te azalaki kosakana lokola bana nyonso. Ndenge Liloba ya Nzambe elobi yango, ezali na “ntango ya kosɛka” mpe “ntango ya kobina.” (Mosakoli 3:4) Yesu azalaki mpe koyekola Makomami mpo na kopusana penepene na Yehova. Ntango azalaki na mbula 12, bateyi na tempelo bazalaki ‘se kokamwa mayele na ye mpe biyano na ye.’
5 Ntango Yesu akómaki mokóló, azalaki na esengo mpo azalaki kosala oyo Nzambe asɛngaki ye. Na ndakisa, Nzambe alingaki ‘asakwela babola nsango malamu’ mpe ‘afungola miso ya bato oyo bakufá miso.’ (Luka 4:18) Nzembo 40:8 eyebisi ndenge Yesu azalaki komiyoka; elobi: “Ee Nzambe na ngai, nasepeli kosala mokano na yo.” Yesu azalaki kosepela koteya bato makambo ya Tata na ye. (Tángá Luka 10:21.) Mokolo moko, nsima ya koteya mwasi moko makambo ya losambo ya solo, Yesu ayebisaki bayekoli na ye: “Bilei na ngai nde kosala mokano ya moto oyo atindaki ngai mpe kosilisa mosala na ye.” (Yoane 4:31-34) Yesu azalaki na esengo mpo azalaki kolinga Nzambe mpe bato. Soki yo mpe osali bongo, okozala na esengo.
6. Mpo na nini ezali malamu kosolola na basusu mpo na mikano oyo olingi komityela?
6 Bakristo mingi babandaki mosala ya mobongisi-nzela ntango bazalaki bilenge, mpe epesaki bango esengo. Okoki kosolola na bakristo yango mosusu mpo na mikano oyo olingi komityela? Biblia elobi: “Myango elongaka te esika lisolo ya nkuku ezali te, kasi ntango bapesi-toli bazali ebele likambo elongaka.” (Masese 15:22) Mbala mosusu bandeko yango bakoyebisa yo ete mosala ya ntango nyonso ekoteya yo makambo oyo ekosalisa yo bomoi mobimba. Yesu ayekolaki makambo mingi ntango azalaki elongo na Tata na ye na likoló. Na nsima, na mosala na ye awa na mabele, akobaki koyekola. Na ndakisa, ayekolaki esengo ya koyebisa bato nsango malamu mpe ya kobatela bosembo na ntango ya komekama. (Tángá Yisaya 50:4; Baebre 5:8; 12:2) Tólobela ntina oyo mosala ya ntango nyonso ekoki kopesa yo esengo.
NTINA OYO MOSALA YA KOKÓMISA BATO BAYEKOLI ELEKI MALAMU
7. Mpo na nini bilenge mingi basepelaka na mosala ya kokómisa bato bayekoli?
7 Yesu ayebisaki biso tókende ‘kokómisa bato bayekoli’ mpe tóteya bango. (Matai 28:19, 20) Soki omityeli mokano ya kosala mosala yango bomoi na yo mobimba, okozala na bomoi ya esengo oyo ekokumisa Nzambe. Ndenge moko na misala nyonso, esengeli ntango eleka mpo oyeba yango malamu. Ndeko mobali moko na nkombo Timothy, oyo abandaki mosala ya mobongisi-nzela na bolenge, alobaki boye: “Nalingaka kosalela Yehova na mosala ya ntango nyonso mpo ezali ndenge ya kolakisa ye ete nalingaka ye. Na ebandeli, nazalaki kokoka te kozwa bato ya koyekola na bango Biblia, kasi na nsima, nakendaki na teritware mosusu, mpe nsima ya sanza moko, nakómaki na bayekoli ebele. Moko na bango akómaki koya na Ndako ya Bokonzi. Na nsima, nakɔtaki Eteyelo ya Biblia mpo na bandeko mibali minzemba, batindaki ngai na teritware mosusu mpe nakómaki koyekola Biblia na bato minei. Nalingaka koteya bato, mpo namonaka ndenge elimo santu esalisaka bango bábongwana.” * (Talá maloba na nse ya lokasa.)
8. Bilenge mosusu basalaki nini mpo na kosakwela bato ebele?
8 Bilenge mosusu bayekolaki monɔkɔ ya bapaya. Na ndakisa, Jacob, ndeko moko ya Amerika ya Nɔrdi, akomi boye: “Ntango nazalaki na mbula nsambo, bana-kelasi na biso mingi bazalaki koloba monɔkɔ ya Vietnamien. Nazalaki na mposa ya koyebisa bango makambo ya Yehova; yango wana, mwa moke na nsima nalukaki koyekola monɔkɔ na bango. Mpo na koyekola, nazalaki mingimingi kosalela Linɔ́ngi ya Mosɛnzɛli ya Lingelesi mpe ya monɔkɔ ya Vietnamien mpo na kokokanisa maloba. Nazwaki mpe baninga na lisangá ya monɔkɔ ya Vietnamien, oyo ezalaki pembeni na biso. Ntango nakómaki na mbula 18, nakómaki mobongisi-nzela. Na nsima, nakɔtaki Eteyelo ya Biblia mpo na bandeko mibali minzemba. Esalisaka ngai tii lelo mpo nazala mobongisi-nzela ya malamu na etuluku moko ya monɔkɔ ya Vietnamien, epai nazali nkulutu kaka ngai moko. Bato mingi ya Vietnam bakamwaka ndenge nayekolá monɔkɔ na bango. Bayambaka ngai na esengo, mpe mbala mingi bandimaka nayekola na bango Biblia. Basusu bazwaki batisimo.”
9. Makambo nini okoki koyekola na mosala ya kokómisa bato bayekoli?
9 Mosala ya kokómisa bato bayekoli ekoteya yo ndenge ya kosala mosala malamu, okoyekola ndenge ya kosolola malamu na bato, mpe ndenge ya koloba na mpiko mpe na mayele. (Masese 21:5; 2 Timote 2:24) Kasi, mosala yango epesaka esengo mingimingi mpo okoyekola ndenge ya kolimbola mateya ya Biblia oyo ondimaka. Okoyekola mpe ndenge ya kosala na bomoko elongo na Yehova.
10. Ndenge nini mosala ya kokómisa bato bayekoli ekoki kopesa yo esengo ata soki teritware na yo ezali mpasi?
10 Mosala ya kokómisa bato bayekoli ekoki kopesa yo esengo ata soki bato mingi ya teritware na yo basepelaka na nsango malamu te. Mpo na kokómisa moto moyekoli, lisangá mobimba esalisaka. Ata soki ndeko moko nde akutanaki na moto oyo akómi moyekoli ya Yesu, tozalaka na esengo mpo biso nyonso tosalaka mosala yango ya koluka bayekoli. Na ndakisa, Brandon, oyo azalaki mobongisi-nzela mbula libwa na teritware oyo bato moke kaka bandimaki koyekola Biblia, alobi boye: “Nalingaka kosakola nsango malamu mpo yango nde Yehova asɛngi biso tósala. Nakómaki mobongisi-nzela mwa moke nsima ya kosilisa kelasi. Nasepelaka kolendisa bilenge ya lisangá na biso mpe komona ndenge bazali kokende liboso na elimo. Nsima ya kokɔta Eteyelo ya Biblia mpo na bandeko mibali minzemba, batindaki ngai na teritware mosusu. Ngai moko nasalisaki ata moto moko te tii na batisimo, kasi bandeko mosusu basalaki yango. Nasepelaka ndenge namityelaki mokano ya komipesa mobimba na mosala ya kokómisa bato bayekoli.”
ESIKA MIKANO NA YO EKOKI KOMEMA YO
11. Likambo nini bilenge mosusu basalaka na mosala ya Yehova?
11 Ezali na makambo ebele oyo okoki kosala na mosala ya Yehova. Na ndakisa, bilenge mingi bapesaka mabɔkɔ na mosala ya botongi. Bandako ya Bokonzi ebele esengeli kotongama. Lokola bisika yango ekumisaka Yehova, kopesa mabɔkɔ mpo na kotonga yango ekoki kopesa yo esengo. Kosala elongo na bandeko na yo bakristo ekopesa yo mpe esengo. Kotonga bandako ya losambo ekoki mpe koteya yo makambo ebele, na ndakisa ndenge ya kosala mosala malamu kozanga likama mpe ndenge ya koyokana na bandeko oyo bazali kokamba.
12. Mosala ya mobongisi-nzela ekoki kopesa yo mabaku nini?
12 Ndeko mobali moko na nkombo Kevin alobi boye: “Banda ntango nazalaki mwana moke, mposa na ngai ezalaki ete nasalela Yehova na mosala ya ntango nyonso. Nsukansuka, nakómaki mobongisi-nzela na mbula 19. Mpo na kozwa mwa eloko ya kobikela, na bantango mosusu nazalaki kosalisa ndeko moko oyo ayebaki kotonga bandako. Nayekolaki kotya nsamba, maninisa, mpe baporte. Na nsima, nasalisaki mbula mibale na etuluku ya kosunga bandeko oyo bakutani na likama ya mopɛpɛ makasi; nasalisaki na kotonga lisusu Bandako ya Bokonzi mpe bandako ya bandeko. Ntango nayokaki ete bazali na mposa ya basali na mosala ya botongi na Afrika ya Sudi, natondisaki formilɛrɛ, mpe babengaki ngai kuna. Awa na Afrika, nsima ya mwa bapɔsɔ soki tosilisi kotonga Ndako ya Bokonzi moko, tokendaka kotonga esika mosusu. Ekipi na biso tozalaka lokola libota. Tofandaka elongo, toyekolaka Biblia elongo, mpe tosalaka elongo. Nasepelaka mpe kobima mosala ya kosakola pɔsɔ na pɔsɔ elongo na bandeko ya lisangá. Mikano oyo namityelaki ntango nazalaki mwana moke epesi ngai esengo oyo nakanisaki te.”
13. Mpo na nini bilenge mingi basepelaka kosalela Yehova na Betele?
13 Bilenge mosusu oyo bazalaki babongisi-nzela bazali lelo kosala na Betele. Mosala ya Betele epesaka esengo mingi mpo nyonso oyo okosala kuna ezali mpo na Yehova. Bandeko ya Betele basalisaka na kobimisa bilei ya elimo mpo bato báyeba solo. Dustin, ndeko moko ya Betele, alobi boye: “Namityelaki mokano ya mosala ya ntango nyonso ntango nazalaki na mbula 9, mpe nakómaki mobongisi-nzela ntango nasilisaki kelasi. Nsima ya mbula moko na ndambo, babengaki ngai na Betele, epai nayekolaki kosalela masini ya kobimisa mikanda, mpe na nsima kosala mosala ya baordinatɛrɛ. Na Betele, nasepelaka koyoka ngai moko ndenge mosala ya kokómisa bato bayekoli ezali kotambola na mokili mobimba. Nalingaka mpe kosala awa mpo mosala na biso esalisaka bato bákóma baninga ya Yehova.”
MIKANO NINI OKOMITYELA MPO NA BOMOI NA YO?
14. Okoki kosala nini mpo omibongisa mpo na mosala ya ntango nyonso?
14 Ndenge nini okoki komibongisa mpo na mosala ya ntango nyonso? Mpo osalela Yehova malamu mpenza, osengeli kokolisa bizaleli ya bokristo. Na yango, yekoláká Biblia mokolo na mokolo, manyoláká yango, mpe salá makasi opesaka biyano na makita mpo na komonisa kondima na yo. Lokola ozali naino na kelasi, okoki kokolisa likoki na yo ya koyebisa basusu nsango malamu. Yekolá kotyela bato likebi: tunáká makanisi na bango na mayele mpe yokáká biyano na bango. Lisusu, okoki kosɛnga opesa mabɔkɔ na makambo ya lisangá, na ndakisa kotya bopɛto to kobongisa Ndako ya Bokonzi. Yehova asepelaka kosalela bato oyo bazali na komikitisa mpe elimo ya komipesa. (Tángá Nzembo 110:3; Misala 6:1-3) Ntoma Paulo abengaki Timote asala elongo na ye na mosala ya misionɛrɛ mpo bandeko “bazalaki koloba malamu mpo na ye.”
15. Okoki kosala nini mpo ozwa mwa mosala ya mosuni?
15 Bandeko mingi oyo bazali na mosala ya ntango nyonso bazalaka na mposa ya mosala ya mosuni mpo na kozwa eloko ya kobikela. (Misala 18:2, 3) Ntango mosusu okoki koyekola mwa misala oyo ekosalisa yo ozwa mosala ya mosuni oyo ekozwa yo ntango mingi te. Mpo na yango, sololá na mokɛngɛli ya zongazonga mpe babongisi-nzela mosusu mpo na mikano na yo, mpe tuná bango mwa makanisi. Na nsima, ndenge Biblia elobi, “Tikelá Yehova misala na yo mpe myango [to mikano] na yo ekopikama makasi.”
16. Ndenge nini komipesa na mosala ya Yehova na bolenge ekoki kobongisa yo mpo na mikumba oyo okozwa soki okómi mokóló?
16 Yebá ete Yehova alingi ozala na bomoi ya esengo na mikolo ezali koya. (Tángá 1 Timote 6:18, 19.) Na mosala ya ntango nyonso, okoyebana na bandeko mosusu oyo bazali mpe na mosala yango mpe ekosalisa yo okóma mokristo oyo akɔmɛli na elimo. Longola yango, bandeko mingi bamoni ete komipesa na mosala ya Yehova na bolenge esalisaki bango na nsima ntango babalaki. Mbala mingi, bato oyo bazalaki babongisi-nzela liboso bábalana bakobaka mosala yango elongo nsima ya kobalana.
17, 18. Boyokani nini ezali kati na mikano oyo okomityela mpe motema na yo?
17 Nzembo 20:4 elobi mpo na Yehova ete: “Apesa yo na kolanda mposa ya motema na yo, mpe akokisa mokano na yo mobimba.” Wana ozali komityela mikano mpo na bomoi na yo, kanisá soki olingi mpenza kosala nini na bomoi na yo. Kanisá makambo oyo Yehova azali kosala na mikolo na biso mpe ndenge oyo okoki kopesa mabɔkɔ na mosala na ye. Na nsima, omityela mikano oyo ekosepelisa ye.
18 Soki omipesi mobimba na kosalela Yehova mpe kokumisa ye, okozala na esengo mingi. ‘Okosepela mingi mpenza na Yehova, mpe akopesa yo oyo motema na yo ezali kosɛnga.’
^ par. 7 Eteyelo yango ekómá Eteyelo ya bapalanganisi ya nsango malamu ya Bokonzi.


c: text/html

text:
Manneken Pis
Manneken Pis elingi koloba « mwana oyo azali kosuba », na indubile ya bato ya Bruxelles. Manneken Pis azalí ekeko ya libende, ayebana na mokili mobimba. Ba moko bakanisaka ke ékeko wana abatelaka Bruxelles, mpe bapaya oyo bayaka ko tala Bruxelles ba zanga kokende kotala Manneken Pis te.
Moláto[kokoma | kobɔngisa mosólo]
-
-
Sánzá ya mítáno 2002
-
En Diablada (Bolivia)
-
-
le 16 Sánzá ya mwambe 2008 en tenue de la Confrérie de l'éléphant rose (nzoku)
-
En carabin du Cercle de Médecine de l'ULB. (mónganga)

robotstxt: allowed

filter: keep


text:
Makambo ya esengo ya mbula eleki
Elimo ya Yehova Nzambe esalisaki Yisaya asakola boye: “Na esika ya motako nakotya wolo, mpe na esika ya ebende nakotya palata, mpe na esika ya nzete, motako, mpe na esika ya mabanga, ebende.” (Yis. 60:17) Na mbula oyo eleki, tomonaki polele ete esakweli yango ezali kokoba kokokisama. Kolongola eloko ya motuya moke mpe kotya oyo ya motuya mingi elimboli kobongisa makambo; ndenge moko mpe Batatoli ya Yehova babongoli makambo mingi na oyo etali kotambwisa lisangá na eleko oyo ya nsuka.
NA ETENI OYO
Mosala monene na Warwick
Talá mwa moke makambo ya esengo oyo esalemaki na mosala ya kotonga oyo Batatoli ya Yehova bazali kosala na esika oyo ekokóma biro monene na bango.
Kosala baplan mpe kotonga na mokili mobimba
Departema yango ya sika ezali na mokano ya kosilisa nokinoki misala ya kotonga bandako koleka 13 000.
Biblia oyo esalemi mpo eumela
Biblia Libongoli ya Mokili ya Sika ya Lingelesi oyo ebimaki na 2013 ezali komonana kitoko mpe esalemi mpo eumela.
Liyangani ya Batatoli ya Yehova oyo eleki monene
Likita ya nsuka ya mbula ya mbala ya 129 ya Watch Tower Bible and Tract Society of Pennsylvania ezalaki liyangani oyo eleki monene.
Bofungoli Betele ya Sri Lanka
Na molulu yango, basalelaki video na ndenge oyo esalemaki naino te.
Bikateli ya batribinale
Batatoli ya Yehova bazali kokoba kobunda mpo na ntomo na bango na makambo ya losambo.
Bansango oyo euti na mikili ndenge na ndenge
Nini etindaki bana mibale ya basi ya Géorgie bápesa likabo na mbongo oyo balingaki kosombela telefone?
“Tomoni makambo ya kokamwa”
Makambo oyo ezali kosalema lelo ezali lokola makamwisi oyo Yesu azalaki kosala?


text:
Biblia na Internet | BIBLIA - LIBONGOLI YA MOKILI YA SIKA
Olingi koyoka botángi ya lisolo oyo na %%?
Kolimbola Mibeko 21:1-23
21 “Soki, na mabele oyo Yehova Nzambe na yo azali kopesa yo mpo ozwa yango, bakuti moto moko abomami, alali na zamba, mpe moto oyo abomi ye ayebani te,+2 mikóló na yo mpe basambisi+ na yo basengeli kobima mpe komeka bolai ya nzela banda esika moto abomami kino na bingumba oyo ezali zingazinga;3 mpe bakozwa engumba oyo ezali penepene mpenza na esika moto abomami. Mpe mikóló ya engumba yango basengeli kozwa na etonga mwana-ngɔmbɛ moko ya mwasi, oyo basali naino na yango mosala te, oyo ebendi naino ekanganeli te;4 mpe mikóló ya engumba yango basengeli komema mwana-ngɔmbɛ yango ya mwasi na lobwaku ya mokɛli oyo ezali na mai mingi, oyo kati na yango bamesaná te kotimola mabele to kolona mboto, mpe basengeli kobuka nkingo ya mwana-ngɔmbɛ yango kuna na lobwaku ya mokɛli yango.+5 “Mpe banganga-nzambe bana ya Levi basengeli kobɛlɛma, mpamba te bango nde bato Yehova Nzambe na yo aponá mpo na kosalela ye+ mpe kopambola+ na nkombo ya Yehova mpe monɔkɔ na bango nde ekosilisa kowelana nyonso oyo etali likambo nyonso ya koboma moto.+6 Bongo mikóló nyonso ya engumba yango, oyo bazali penepene mpenza na moto oyo abomami, bakosukola mabɔkɔ+ na bango likoló ya mwana-ngɔmbɛ yango ya mwasi, oyo nkingo ebukamaki na lobwaku ya mokɛli;7 mpe basengeli kozongisa maloba ete: ‘Mabɔkɔ na biso esopaki makila oyo te, mpe miso na biso emonaki te ntango yango esopamaki.+8 Kotya yango na motó ya bato na yo Yisraele te, oyo osikolaki,+ Ee Yehova, mpe kotya te ngambo ya makila ya moto oyo azali na likambo te+ epai ya bato na yo Yisraele.’ Mpe ngambo ya makila esengeli te kotyama na motó na bango.9 Mpe yo, okolongola epai na yo ngambo ya makila ya moto oyo azali na likambo te,+ mpo okosala oyo ezali sembo na miso ya Yehova.+10 “Soki obimi mpo na kokende na etumba kobunda na banguna na yo mpe Yehova Nzambe na yo apesi bango na lobɔkɔ na yo+ mpe omemi bango bakangami;+11 mpe omoni kati na bakangami mwasi moko kitoko mingi, mpe okangami na ye+ mpe ozwi ye mpo azala mwasi na yo,12 osengeli komema ye na ndako na yo. Asengeli kokokola motó+ na ye mpe kokata manzaka na ye,13 mpe kolongola elamba na ye ya mokangami mpe kofanda na ndako na yo mpe kolela tata na ye mpe mama na ye sanza mobimba;+ mpe nsima na yango, okosangisa na ye nzoto, mpe osengeli kozwa ye azala mwasi na yo ya libala, mpe asengeli kokóma mwasi na yo.14 Mpe ekosalema mpenza boye: soki osepeli na ye te, osengeli kotika ye akende,+ ndenge molimo na ye elingi; kasi osengeli kotɛka ye soki moke te na mbongo. Osengeli te konyokola+ ye nsima ya kosambwisa ye.15 “Soki mobali moko azali na basi mibale, moko alingami mpe mosusu ayinami, mpe bango mibale, oyo alingami ná oyo ayinami, baboteli ye bana mibali, mpe mwana ya liboso nde mwana ya oyo ayinami,+16 mpe ekosalema mpenza boye: na mokolo oyo akopesa bana na ye ya mibali libula ya biloko na ye, bakopesa ye nzela te ya kokómisa mwana mobali ya mwasi oyo alingami mwana na ye ya liboso na esika ya mwana mobali oyo azali mwana ya liboso ya mwasi oyo ayinami.+17 Mpo asengeli kondima mwana ya liboso mwana mobali ya mwasi oyo ayinami mpe akopesa ye biteni mibale ya biloko nyonso oyo azali na yango,+ mpamba te mwana wana azali ebandeli ya nguya na ye ya kobota.+ Lotomo ya esika ya mwana ya liboso ezali ya ye.+18 “Soki moto moko azali na mwana ya motó makasi mpe motomboki,+ oyo azali koyoka te mongongo ya tata na ye to mongongo ya mama na ye,+ mpe basemboli ye kasi alingi koyokela bango te,+19 tata na ye ná mama na ye basengeli kosimba ye mpe kobimisa ye epai ya mikóló ya engumba na ye mpe na porte ya esika na ye,+20 mpe basengeli koloba na mikóló ya engumba na ye ete: ‘Mwana na biso oyo azali motó makasi mpe motomboki; azali koyoka mongongo na biso te,+ alyaka na lokoso+ mpe azali molangwi-masanga.’+21 Bongo mibali nyonso ya engumba na ye basengeli kobamba ye mabanga, mpe asengeli kokufa. Boye osengeli kolongola oyo ezali mabe epai na yo, mpe Yisraele mobimba ekoyoka mpe ekobanga mpenza.+22 “Mpe soki moto moko asali lisumu oyo ebongi na etumbu ya liwa, mpe soki abomami,+ mpe okakisi ye na nzete,+23 ebembe na ye ekotikala butu mobimba likoló ya nzete te;+ kasi osengeli mpenza kokunda ye kaka na mokolo yango, mpamba te moto oyo akakisami, azali eloko oyo Nzambe alakeli mabe;+ mpe osengeli te kokómisa mbindo mabele na yo, oyo Yehova Nzambe na yo azali kopesa yo libula.+


text:
Biblia na Internet | BIBLIA - LIBONGOLI YA MOKILI YA SIKA
Olingi koyoka botángi ya lisolo oyo na %%?
Yoane 21:1-25
21 Nsima ya makambo wana Yesu amimonisaki lisusu epai ya bayekoli na mbu ya Tiberiase; kasi amimonisaki na ndenge oyo.2 Simo Petro mpe Toma, oyo bazalaki kobenga Lipasa,+ mpe Natanaele+ moto ya Kana ya Galile mpe bana ya Zebede+ mpe bayekoli na ye mosusu mibale bazalaki bango nyonso elongo.3 Simo Petro alobaki na bango ete: “Nakei koluka mbisi.” Bango balobaki na ye ete: “Biso mpe tokokende elongo na yo.” Babimaki mpe bamataki na masuwa, kasi na butu wana bakangaki eloko te.+4 Nzokande, ntango ntɔngɔ ekómaki pene ya kotana, Yesu atɛlɛmaki na libongo, kasi ya solo bayekoli basosolaki te ete ezalaki Yesu.+5 Bongo Yesu alobaki na bango ete: “Bana mike, bozali na eloko ya kolya te, boye te?” Bayanolaki ye ete “Eloko te!”6 Alobaki na bango ete: “Bóbwaka monyama na lobɔkɔ ya mobali ya masuwa mpe bokozwa.”+ Bongo babwakaki yango, kasi bakokaki lisusu te kobenda yango mpamba te bambisi ezalaki ebele.+7 Bongo moyekoli oyo Yesu azalaki kolinga mingi+ alobaki na Petro+ ete: “Ezali Nkolo!” Boye Simo Petro, ntango ayokaki ete ezali Nkolo, amikangaki elamba na ye ya libándá, mpo azalaki bolumbu, mpe amibwakaki na mbu.8 Kasi bayekoli mosusu bayaki na masuwa wana ya moke, mpo bazalaki mosika te na mokili, kaka bamɛtrɛ soki ntuku libwa (90), babendaki monyama yango ya bambisi.9 Nzokande, ntango bakitaki na mokili bamonaki mɔtɔ ya makala+ etyami wana mpe mbisi etyami likoló na yango mpe mampa.10 Yesu alobaki na bango ete: “Bóya na ndambo ya bambisi oyo bouti kokanga sikoyo.”11 Bongo Simo Petro amataki na masuwa mpe abendaki monyama na mokili mɛkɛ na bambisi ya minene, nkama moko na ntuku mitano na misato (153). Kasi atako bambisi ezalaki ebele mpenza monyama epasukaki te.12 Yesu alobaki na bango ete: “Bóya kolya bilei ya ntɔngɔ.”+ Moko te na kati ya bayekoli azalaki na mpiko ya kotuna ye ete: “Yo nani?” mpo bayebaki ete ezali Nkolo.13 Yesu ayaki mpe akamataki limpa mpe apesaki bango yango,+ ndenge moko mpe mpo na mbisi.14 Oyo mbala ya misato+ Yesu abimelaki bayekoli nsima ya kolamuka na ye uta na bakufi.15 Nzokande, ntango basilisaki kolya bilei ya ntɔngɔ, Yesu alobaki na Simo Petro ete: “Simo mwana ya Yoane, olingaka ngai koleka oyo?”+ Alobaki na ye ete: “Ɛɛ, Nkolo, oyebi ete nalingaka yo mingi.”+ Alobaki na ye ete: “Leisá bana-mpate na ngai.”+16 Alobaki na ye lisusu, mpo na mbala ya mibale ete: “Simo mwana ya Yoane, olingaka+ ngai?” Alobaki na ye ete: “Ɛɛ, Nkolo, oyebi ete nalingaka yo mingi.” Alobaki na ye ete: “Batelá bampate na ngai ya mike.”+17 Alobaki na ye mpo na mbala ya misato ete: “Simo mwana ya Yoane, olingaka ngai mingi?” Petro ayokaki mawa na ndenge alobaki na ye mpo na mbala ya misato ete: “Olingaka ngai mingi?” Bongo alobaki na ye ete: “Nkolo, oyebi makambo nyonso;+ oyebi ete nalingaka yo mingi.” Yesu alobaki na ye ete: “Leisá bampate na ngai ya mike.+18 Ya solosolo mpenza, nalobi na yo ete: Ntango ozalaki elenge mpenza, ozalaki komikanga loketo yo moko mpe kotambola epai nyonso olingaki. Kasi ntango okokóma mobange okosembola mabɔkɔ na yo mpe moto mosusu akokanga yo loketo+ mpe akomema yo epai oyo yo olingi te.”+19 Alobaki bongo mpo na kolakisa motindo ya liwa+ oyo akopesa na yango Nzambe nkembo.+ Bongo ntango asilisaki koloba yango, alobaki na ye ete: “Kobá kolanda ngai.”+20 Ntango abalukaki, Petro amonaki moyekoli oyo Yesu azalaki kolinga+ azali kolanda, oyo mpe na bilei ya mpokwa azongisaki nzoto nsima na ntolo na ye mpe alobaki ete: “Nkolo, nani akotɛka yo?”21 Na yango, ntango amonaki ye, Petro alobaki na Yesu ete: “Nkolo, bongo moto oyo?”22 Yesu alobaki na ye ete: “Soki nalingi ete aumela tii ntango nakoya,+ etali yo na nini? Yo kobá nde kolanda ngai.”23 Bongo, liloba wana etambolaki na kati ya bandeko, ete moyekoli yango akokufa te. Nzokande, Yesu alobaki na ye te ete akokufa te, kasi nde: “Soki nalingi ete aumela+ tii ntango nakoya, etali yo na nini?”24 Moyekoli wana+ nde moto azali kopesa litatoli na ntina na makambo oyo mpe ye nde moto akomaki makambo oyo, mpe toyebi ete litatoli oyo azali kopesa ezali solo.+25 Ya solo, ezali mpe na makambo mosusu mingi oyo Yesu asalaki, oyo, soki mpenza nyonso ekomamaka mokomoko, nakanisi, mokili yango moko elingaki kokoka te barulo oyo ekomami.+


text:
BOMOI YA BAKRISTO
Mateya oyo tokoki kozwa na mokanda ya Yona
Yehova abombá masolo ya basi mpe mibali ya kondima na kati ya Liloba na ye mpo na koteya biso mateya ya ntina mpenza. (Ro 15:4) Mokanda ya Yona eteyi yo nini? Talá video Losambo na kati ya libota: Yona—Tózwa liteya na motema mawa ya Yehova, mpe yanolá na mituna oyo:
Mikakatano nini basakoli misato na video oyo bakutanaki na yango?
Ndenge nini mokanda ya Yona ekoki kolendisa biso soki bapesi biso disiplini to tobungisi mikumba na lisangá? (1Sa 16:7; Yon 3:1, 2)
Ndenge nini lisolo ya Yona esalisaka biso tótalelaka teritware na biso na ndenge ya malamu? (Yon 4:11; Mt 5:7)
Ndenge nini likambo oyo ekómelaki Yona ekoki kobɔndisa biso ntango tozali na maladi oyo esilaka te? (Yon 2:1, 2, 7, 9)
Video oyo eteyi yo nini mpo na litomba ya kotánga Biblia mpe komanyola yango?


text:
Biblia na Internet | BIBLIA - LIBONGOLI YA MOKILI YA SIKA
Olingi koyoka botángi ya lisolo oyo na %%?
2 Ntango 34:1-33
34 Yosiya+ azalaki na mbula mwambe+ ntango abandaki koyangela, mpe ayangelaki mbula ntuku misato na moko (31) na Yerusaleme.+2 Mpe asalaki oyo ezali sembo na miso ya Yehova+ mpe atambolaki na banzela ya nkɔkɔ na ye Davidi;+ mpe apɛngwaki te na lobɔkɔ ya mobali to na lobɔkɔ ya mwasi.+3 Mpe na mbula ya mwambe ya boyangeli na ye, wana azalaki naino elenge,+ abandaki koluka+ Nzambe ya nkɔkɔ na ye Davidi; mpe na mbula ya zomi na mibale, abandaki kopɛtola+ Yuda ná Yerusaleme na kolongoláká bisika oyo etombwaná,+ banzete ya losambo,+ bikeko oyo eyemami+ ná bikeko ya ebende oyo enyangwisami.4 Lisusu, babukaki liboso na ye bitumbelo+ ya Babaala;+ mpe akataki bitumbelo ya mpaka ya malasi+ oyo ezalaki likoló na yango; mpe abukabukaki banzete ya losambo+ mpe bikeko oyo eyemami+ mpe bikeko ya ebende oyo enyangwisami mpe akómisaki yango putulu,+ mpe na nsima, amwangisaki putulu yango na malita ya baoyo bazalaki kopesa yango mbeka.+5 Mpe atumbaki mikuwa+ ya banganga-nzambe likoló ya bitumbelo na bango.+ Bongo apɛtolaki Yuda mpe Yerusaleme.6 Lisusu, na bingumba ya Manase,+ ya Efraime,+ ya Simeone mpe tii na Nafatali, na bisika na bango oyo ebebisami bipai nyonso,7 ɛɛ, abukaki mpe bitumbelo+ mpe banzete ya losambo,+ mpe abukabukaki bikeko oyo eyemami+ mpe akómisaki yango putulu;+ mpe akataki bitumbelo nyonso ya mpaka ya malasi+ na mokili mobimba ya Yisraele, nsima na yango azongaki na Yerusaleme.8 Mpe na mbula ya zomi na mwambe+ ya boyangeli na ye, ntango asilisaki kopɛtola mokili mpe ndako, atindaki Shafane+ mwana ya Azaliya mpe Maaseya kapita ya engumba, mpe Yoa mwana ya Yoahaze mokomi-makambo, bábongisa+ ndako ya Yehova Nzambe na ye.9 Mpe bayaki epai ya nganga-nzambe monene Hilikiya+ mpe bapesaki mbongo oyo ezalaki komemama na ndako ya Nzambe, oyo Balevi bakɛngɛli ya baporte+ bazwaki na lobɔkɔ ya Manase+ mpe ya Efraime+ mpe ya bato nyonso ya Yisraele oyo batikalaki+ mpe ya Yuda mobimba mpe Benyamina mpe ya bato oyo bafandi na Yerusaleme.10 Na nsima, batyaki yango na lobɔkɔ ya basali ya mosala oyo batyamaki mpo na kokamba ndako ya Yehova.+ Mpe basali ya mosala oyo bazalaki kosala na ndako ya Yehova, bango, basalelaki yango mpo na kobamba mpe kobongisa ndako.11 Bongo bapesaki yango bato oyo bayebi malamu misala ya mabɔkɔ mpe batongi+ mpo básomba mabanga oyo bakatá+ ná banzete ya kokangisa ná mabaya minene mpo na kotonga bandako oyo bakonzi+ ya Yuda babebisaki.12 Mpe bato yango bazalaki kosala mosala na bosembo;+ Yahate ná Obadia oyo bazalaki Balevi, na kati ya bana ya Merari,+ mpe Zekaria ná Meshulame, na kati ya bana ya Kohate,+ batyamaki bakɛngɛli mpo na kokamba bango. Mpe Balevi, oyo mokomoko na bango ayebaki malamu bibɛtɛlo ya nzembo,+13 bazalaki kokamba bato oyo bamemaka mikumba ya kilo,+ mpe bakɛngɛli+ ya basali nyonso ya misala ndenge na ndenge; mpe Balevi+ mosusu bazalaki basɛkrɛtɛrɛ,+ bakapita mpe bakɛngɛli ya baporte.+14 Sikoyo, wana bazalaki kobimisa mbongo+ oyo ezalaki komemama na ndako ya Yehova, nganga-nzambe Hilikiya+ amonaki buku+ ya mobeko ya Yehova+ oyo epesamaki na lobɔkɔ ya Moize.+15 Bongo Hilikiya ayanolaki mpe alobaki na Shafane+ oyo azalaki sɛkrɛtɛrɛ ete: “Nazwi buku mpenza ya mobeko na ndako ya Yehova.” Na yango, Hilikiya apesaki Shafane buku yango.16 Na nsima, Shafane amemaki buku yango epai ya mokonzi mpe apesaki mokonzi eyano, alobi: “Nyonso oyo etyami na lobɔkɔ ya basaleli na yo, bazali kosala yango.17 Mpe bazali kobimisa mbongo oyo ezwamaki na ndako ya Yehova mpe bazali kopesa yango na lobɔkɔ ya bato oyo batyami mpe na lobɔkɔ ya basali ya mosala.”+18 Mpe Shafane oyo azalaki sɛkrɛtɛrɛ apesaki lisusu mokonzi nsango boye: “Nganga-nzambe Hilikiya apesaki ngai+ buku+ moko.” Mpe Shafane abandaki kotánga yango liboso ya mokonzi.+19 Mpe esalemaki boye: ntango kaka mokonzi ayokaki maloba ya mobeko, na mbala moko apasolaki bilamba na ye.+20 Na nsima, mokonzi apesaki mitindo na Hilikiya,+ na Ahikame+ mwana ya Shafane, na Abadone mwana ya Mika, na Shafane+ oyo azalaki sɛkrɛtɛrɛ+ mpe na Asaya+ mosaleli ya mokonzi ete:21 “Bókende, bótuna+ Yehova mpo na ngai+ mpe mpo na bato oyo batikali na Yisraele mpe na Yuda na ntina etali maloba ya buku+ yango oyo bamoni, mpamba te nkanda makasi ya Yehova+ oyo esengeli kosopana likoló na biso ezali monene mpo bankɔkɔ na biso babatelaki liloba ya Yehova te, mpo básala na kolanda nyonso oyo ekomami na buku oyo.”+22 Na yango, Hilikiya ná bato oyo mokonzi aponaki bakendaki epai ya mosakoli+ Huluda+ mwasi ya Shalume mwana ya Tikiva mwana ya Harase mobateli ya bilamba,+ wana mwasi yango azalaki kofanda na Yerusaleme na kartye ya mibale; mpe babandaki koloba na ye ndenge wana.23 Bongo ye alobaki na bango boye:“Talá oyo Yehova Nzambe ya Yisraele alobi: ‘Bóyebisa mobali oyo atindi bino epai na ngai boye:24 “Talá oyo Yehova alobi: ‘Talá, nazali koyeisa mpasi+ na esika oyo mpe na bato oyo bafandi wana,+ bilakeli mabe+ nyonso oyo ekomami na buku oyo batángaki liboso ya mokonzi ya Yuda,+25 mpamba te batiki ngai+ mpe bakei kobimisela banzambe mosusu milinga ya mbeka,+ mpo na kosilikisa+ ngai na misala nyonso ya mabɔkɔ na bango+ mpe mpo nkanda na ngai+ esopana na esika oyo mpe ezimama te.’”+26 Mpe na mokonzi ya Yuda, oyo atindi bino mpo na kotuna Yehova, talá oyo bokoyebisa ye: “Talá oyo Yehova Nzambe ya Yisraele alobi:+ ‘Mpo na maloba+ oyo oyoki,27 lokola motema+ na yo ezalaki makasi te mpe omikitisi+ mpo na Nzambe ntango oyoki maloba na ye mpo na esika oyo mpe bato oyo bafandi wana, mpe omikitisi liboso na ngai+ mpe opasoli+ bilamba na yo mpe oleli liboso na ngai, ngai, ɛɛ ngai, nayoki,+ yango nde liloba ya Yehova.28 Talá, nazali koyanganisa yo na bankɔkɔ na yo, mpe ya solo okoyanganisama na malita na yo na kimya,+ mpe miso na yo ekomona te mpasi+ oyo nazali koyeisa na esika oyo mpe na bato oyo bafandi wana.’”’”+Bongo bamemelaki mokonzi eyano.29 Mpe mokonzi atindaki báyanganisa mikóló nyonso ya Yuda mpe ya Yerusaleme.+30 Bongo mokonzi amataki na ndako ya Yehova+ elongo na mikóló nyonso ya Yuda mpe bato ya Yerusaleme ná banganga-nzambe+ mpe Balevi ná bato nyonso, bato minene ná bato mike; mpe abandaki kotánga+ na matoi na bango maloba nyonso ya buku ya kondimana, oyo ezwamaki na ndako ya Yehova.+31 Mpe mokonzi atɛlɛmaki kaka na esika na ye+ mpe asalaki kondimana+ liboso ya Yehova mpo bálanda Yehova mpe bátosa mitindo+ na ye, matatoli+ na ye ná malako+ na ye na motema na ye mobimba+ mpe na molimo na ye mobimba,+ mpo na kokokisa+ maloba ya kondimana oyo ekomami na buku yango.+32 Lisusu, asɛngaki bato nyonso oyo bazali na Yerusaleme mpe na Benyamina bámonisa ngámbo nini bazali na likambo yango. Mpe bato oyo bafandi na Yerusaleme basalaki ndenge esɛngami na kondimana ya Nzambe, Nzambe ya bankɔkɔ na bango.+33 Nsima na yango, Yosiya alongolaki biloko nyonso oyo eyinamá+ na mikili nyonso ya bana ya Yisraele,+ mpe asalisaki bato nyonso oyo bazalaki na Yisraele mosala, mpo na kosalela Yehova Nzambe na bango. Na mikolo na ye nyonso, batikaki te kolanda Yehova Nzambe ya bankɔkɔ na bango.+


text:
ELOBELI TITRE YA EZIPELI
Etumba oyo ebongolaki mokili
Eleki sikoyo siɛklɛ moko, bamilio ya bilenge mibali batikaki bandako na bango mpe bakendaki etumba. Bakendaki na esengo nyonso mpo bolingo ya ekólo etindaki bango básala bongo. Na 1914, moko ya bilenge yango moto ya Amerika akomaki boye: “Nazali na esengo makasi mpo na mikolo kitoko oyo ezali koya.”
Kasi eumelaki te, esengo na bango ebongwanaki mawa. Moto moko te ayebaki ete ebele wana ya basoda bakonyokwama bambula mingi na Belgique mpe France. Na ntango wana, bato babengaki yango “Etumba monene.” Lelo oyo, babengaka yango Etumba ya Liboso ya mokili mobimba.
Etumba ya Liboso ya mokili mobimba ebomaki mpenza ebele ya bato. Bamosusu balobi ete etumba yango ebomaki bato soki milio 10 mpe bato milio 20 bazokaki. Mabunga minene oyo bato basalaki nde ebimisaki etumba yango. Bakonzi ya Leta ya Mpoto bazalaki na likoki te ya kosala ete matata oyo ezalaki kati na bikólo yango epalangana te na mokili mobimba. Likambo ya mabe koleka ezali ete “Etumba monene” etiká bilembo ya mabe mpenza. Ebongolaki mokili na ndenge ememelá bato mpasi tii lelo.
MABUNGA OYO ELONGOLAKI BATO ELIKYA
Mabunga oyo bato basalaki nde ebimisaki Etumba ya Liboso ya mokili mobimba. Buku moko (The Fall of the Dynasties—The Collapse of the Old Order 1905-1922) elobi ete bakonzi ya Mpoto bayebaki te ete bikateli oyo bazwaki ekomemela mokili mobimba mpasi ya ndenge wana na 1914.
Nsima ya mwa bapɔsɔ, kobomama ya Archiduc ya Autriche esalaki ete bikólo mingi ya nguya ya Mpoto emikɔtisa na etumba oyo elingaki te. Ntango etumba yango ebandaki, mikolo moke na nsima batunaki mokonzi ya Allemagne boye: “Makambo wana nyonso ebandaki ndenge nini?” Na mawa nyonso ayanolaki boye: “Ah, soki ata moto moko ayebaka.”
Bakonzi oyo bazwaki bikateli ya mabe oyo ebimisaki etumba yango, bayebaki te makama oyo yango ekobimisa. Kasi mosika te, basoda oyo babombanaki na mabulu bayebaki makambo oyo ezalaki koleka. Bamonaki ete bakonzi na bango ya Leta mpe ya mangomba bakosaki bango, mpe bakonzi na bango ya basoda batɛkaki bango. Na ndenge nini?
Bakonzi ya Leta balakaki ete etumba yango ekosala ete mokili ekóma ya sika mpe malamu koleka. Mokonzi ya Allemagne alobaki boye: “Tozali kobunda mpo na misala makasi oyo tosalá mpe mpo na libula oyo bankɔkɔ batikelá biso, mpe mpo avenire na biso ezala malamu.” Woodrow Wilson, prezida ya kala ya Amerika azali moto ya liboso oyo alobaki maloba oyo eyebani mingi ete etumba yango ekosala ete “demokrasi ebatelama.” Mpe na Grande-Bretagne, bato bakanisaki ete ekozala “etumba oyo ekosukisa bitumba.” Bango nyonso bamikosaki.
Bakonzi ya mangomba bapesaki mpenza mabɔkɔ na etumba yango. Buku moko (The Columbia History of the World) elobi boye: “Bakonzi ya mangomba oyo basengelaki koteya Liloba ya Nzambe bazalaki nde kolendisa bato bakende etumba. Na esika bápekisa ezaleli ya koyinana, bapelisaki nde mɔtɔ.” Buku mosusu (A History of Christianity) elobi boye: “Na esika bátya bolingo ya kristo na esika ya liboso, bakonzi ya mangomba batyaki nde bolingo ya ekólo. Mpo na koboya mindɔndɔ, mingi na bango balobaki ete bolingo ya ekólo eyokani na mateya ya Kristo. Balendisaki basoda nyonso ya mangomba na bango bábomana na nkombo ya Mobikisi na bango.”
Bakonzi ya basoda balakaki ete bakolonga etumba yango nokinoki, kasi esalemaki bongo te. Eumelaki te, basoda oyo bazalaki kobunda bamonaki ete bango nyonso balongaki te. Na nsima, ndenge moto moko ya istware amonisi yango, bamilio ya basoda bakutanaki na oyo tokoki kobenga yango “kotungisama oyo eleki mabe oyo enyokolaki bato na makanisi mpe na nzoto.” Atako bazalaki kolonga te, bakonzi ya basoda bakobaki kobwaka basoda na bango na ngambo mosusu ya kangá-moyibi oyo ekabolaki bango na banguna mpe bakobaki kobwaka babɔmbi. Tokoki kokamwa te soki basoda mingi batombokaki.
Etumba ya Liboso ya mokili mobimba esalaki bato nini? Buku moko etángi maloba ya soda moko oyo abundaki etumba yango, oyo alobaki boye: “Etumba . . . ebebisaki makanisi mpe bizaleli ya bato ya ntango wana.” Etumba yango esalaki mpe ete bateritware mingi elimwa. Matata yango esalaki ete siɛklɛ yango ezala siɛklɛ ya liboso oyo makila esopanaki mingi koleka basiɛklɛ mosusu nyonso. Bato bakómaki kotomboka mingi mpenza.
Mpo na nini etumba yango ebongolaki mokili? Likambo yango eyaki kaka na mbalakaka? Biyano na mituna yango ekoki kosalisa biso tóyeba avenire na biso?


text:
2 TESALONIKA
2 TESALONIKA 1
1 Ngai Polo, Silas mpe Timote, totindi mokanda oyo na Lingomba ya bandeko ya Tesalonika, baoyo bazali kati na NzambeTata na biso mpe kati na Nkolo Yesu Kristo.
2 Tika ete ngolu mpe kimia oyo ewuti na Nzambe Tata mpe na Nkolo Yesu Kristo ezala na bino.
3 Bandeko, tosengeli kotonda Nzambe tango nyonso mpo na bino. Ezali malamu mpo na biso ete tosala bongo, pamba te kondima na bino ezali kokola penza, mpe bolingo oyo moko na moko na kati na bino azali na yango na moninga na ye ezali kaka
kobakisama.
4 Yango wana, tomikumisaka mpo na bino na kati ya mangomba ya Nzambe; tomikumisaka mpo na ndenge bozali kokanga motema mpe mpo na kondima oyo bozali na yango na kati ya minyoko mpe bapasi nyonso oyo bozali komona.
5 Nyonso wana ezali kaka kolakisa ete Nzambe akataka makambo na bosembo nyonso, mpo bomonana ete bozali bato ya kokoka mpo na Bokonzi ya Nzambe oyo bozali komona pasi mpo na yango.
6 Nzambe azali sembo: akozongisa minyoko na bato oyo bazali konyokola bino,
7 mpe akopesa bino bato bozali komona pasi, bopemi elongo na biso. Akosala bongo tango Nkolo Yesu akomonana wuta na Likolo, kati na moto makasi, elongo na baanzelu na ye ya nguya.
8 "Akopesa etumbu na baoyo bayebi Nzambe te mpe bazali kotosa te Sango Malamu ya Nkolo na biso Yesu."
9 Bakozwa etumbu ya libebi ya seko, mpe bakobengana bango liboso ya Nkolo mpe liboso ya nkembo ya nguya na ye,
10 tango akoya na mokolo wana mpo ete basantu na ye bapesa ye nkembo, mpe baoyo nyonso bandimaki bakamwa ye. Bino mpe bokozala na bango elongo, pamba te bondimaki mateya oyo toteyaki bino.
11 Yango wana tobondelaka tango nyonso mpo na bino. Tosengaka Nzambe na biso ete amona bino bato ya kokoka mpo na kobenga oyo abenga bino, mpe na nzela ya nguya na ye akoka kotondisa bino na posa monene mpo na kosala malamu mpe misala nyonso oyo kondima na bino ezali kosala.
12 Na bongo kombo ya Nkolo na biso Yesu ekozwa lokumu kati na bino, mpe bino kati na ye, na lolenge ya ngolu ya Nzambe na biso mpe ya Nkolo Yesu Kristo.
2 TESALONIKA 2
1 Bandeko, mpo na oyo etali koya ya Nkolo na biso Yesu Kristo mpe kosangana na biso mpo na kokutana na ye, tosengi bino,
2 botika te ete makanisi na bino etonda na mitungisi, to mpe kobanga ekanga bino mpo na emoniseli moko boye, to maloba ya moto moko, to mpe mpo na mokanda oyo bakoki koloba ete ewuti epai na biso, oyo ezali koloba ete Mokolo ya Nkolo esi'ekomi.
3 Bondima te moto ata moko akosa bino ata na lolenge nini, pamba te liboso ete Mokolo wana ekoma, bato basengeli liboso koboya mateya ya Kristo mpe moto ya masumu asengeli komonana liboso, moto oyo asengeli kobeba,
4 oyo azali kotelemela mpe komi pesa lokumu likolo ya nyonso oyo bato babengaka "Nzambe" to oyo bato bakumbamelaka, mpe, akokende kutu kovanda na ndako ya Nzambe mpe akomibenga ye moko ete azali Nzambe.
5 Boni, bozali lisusu kokanisa te ete, tango nazalaki elongo na bino, ete nayebisaki bino makambo wana?
6 Mpe sik'oyo boyebi oyo ezali kokangisa ye, mpo ete akoka komimonisa na tango na ye.
7 Pamba te nguya ya masumu oyo ezali naino ya kobombama esi'ebandi kosala; kasi ye oyo azali kokangisa yango kino sik'oyo, akokoba kosala bongo kino tango bakolongola ye,
8 bongo Mosumuki akomonana, "ye oyo Nkolo Yesu akoboma na mopepe ya monoko na ye mpe akobebisa ye na nkembo ya koya na ye."
9 Mosumuki akoya na nguya ya Satana mpe akosala makamwisi ya lolenge nyonso, bilembo, makambo minene-minene ya lokuta,
10 mpe makambo nyonso ya mabe oyo ekosaka baoyo bazali kokufa. Bakokufa mpo baboyaki kolinga makambo ya solo oyo ekoki kobikisa bango.
11 Yango wana Nzambe atindeli bango nguya ya libunga, mpo bandima makambo ya lokuta,
12 mpo ete baoyo nyonso bandimaki makambo ya solo te, kasi basepelaki na makambo ya mabe, bazwa etumbu.
13 Kasi biso, tosengeli kozongisa matondi na Nzambe tango nyonso mpo na bino baoyo Nkolo alingaka. Pamba te Nzambe asi'apona bino banda na ebandeli mpo ete bozwa lobiko na nzela ya mosala ya Molimo oyo akomisaki bino basantu, mpe na nzela ya kondima makambo ya solo.
14 Nzambe abengaki bino na yango na nzela ya Sango Malamu oyo toteyaki bino, mpo ete bozwa nkembo ya Nkolo na biso Yesu Kristo.
15 Yango wana bandeko, botelema ngwi mpe bosimba malamu mateya oyo toteyaki bino, ezala na maloba to mpe na mokanda.
16 Tika ete ye moko Nkolo na biso Yesu Kristo mpe Nzambe Tata na biso ye oyo alingaki biso, mpe na nzela ya ngolu na ye, apesaki biso lilendisi ya seko mpe elikya ya kitoko penza,
17 batondisa mitema na bino na molende mpe bapesa bino makasi mpo ete bosala misala nyonso ya malamu mpe bolobaka maloba nyonso ya malamu.
2 TESALONIKA 3
1 Bandeko, mpo na kosukisa, bobondelaka mpo na biso, mpo ete Liloba ya Nkolo ekoka kopanzana noki penza mpe ezwa nkembo, ndenge ezalaki epai na bino.
2 Bobondela mpe mpo ete Nzambe akangola biso na maboko ya bato mabe mpe batomboki. Pamba te bango nyonso te nde bazali na kondima.
3 Kasi Nkolo azali sembo, akopesa bino makasi mpe akobatela bino liboso ya Motomboki.
4 Tozali na elikya kati na Nkolo mpo na bino, ete bozali kosala mpe bokokoba kosala makambo oyo totindaki bino.
5 Tika ete Nkolo akamba mitema na bino mpo bozala na bolingo ya Nzambe mpe na kokangai motema oyo Kristo apesaka.
6 Bandeko, totindi bino na kombo ya Nkolo Yesu Kristo: bokima ndeko nyonso oyo azali na bomoi ya mobulu, mpe alingi te kolanda mateya oyo toteyaki bino.
7 Pamba te, bino moko boyebi soki ndenge nini bosengeli kolanda ndakisa na biso. Tango tozalaki elongo na bino, tozalaki bato ya goigoi te,
8 mpe toliaki epai ya moto ata moko te bilei ya ofele, kasi tozalaki kosala mosala butu mpe moi, mosala ya makasi penza mpe ya pasi, mpo ete tomemisa mokumba na biso epai ya moto ata moko te kati na bino.
9 Elingi koloba te ete tozangaki ndingisa mpo na kosenga lisalisi ya ndenge wana, kasi tosalaki bongo mpo ete tokoma ndakisa epai na bino, oyo bokoki kolanda.
10 Pamba te, tango tozalaki elongo na bino, topesaki bino mobeko oyo: "Soki moto aboyi kosala mosala, alia mpe te!"
11 Nzokande, tozali koyoka ete bato mosusu kati na bino bazali bagoigoi. Bazali kosala eloko moko te, mpe mosala na bango kaka kokota makambo ya bato.
12 Na kombo ya Nkolo Yesu Kristo, tozali kotinda mpe kosenga bato ya ndenge wana, ete basala mosala na kimia nyonso mpe balia bilei oyo bakozwa na motoki na bango moko.
13 Kasi mpo na bino bandeko, bolemba te mpo na kosala makambo ya malamu.
14 Soki moto aboyi kotosa mitindo oyo topesi bino na mokanda oyo, botala ye malamu penza mpe bosanganaka na ye lisusu te mpo ete ayoka soni.
15 Kasi bokamata ye lokola monguna te, nzokande bokebisa ye lokola ndeko.
16 Tika ete ye moko Nkolo ya kimia apesa bino tango nyonso kimia na lolenge na yango nyonso. Nkolo azala na bino nyonso.
17 Ngai Polo, nakomi mbote oyo na loboko na ngai moko; yango nde ezali elembo kati na mikanda na ngai nyonso. Nakomaka ndenge oyo.
18 Tika ete ngolu ya Nkolo na biso Yesu Kristo ezala na bino nyonso.
Mapamboli na moto oyo aboyaka kolanda toli ya bato ya mabe,
oyo atelemaka te na nzela ya bato ya masumu, mpe avandaka esika moko te na batioli.
BANZEMBO 1: 1
Mapamboli.com 2018 . Copyright. Un site en Lingala, pour la diffusion et partage de la Bible. Site associatif, sans but lucratif publié par Jupé BONGOLO. Siège : 1 rue Fleutet 74100 Annemasse (France).
MAPAMBOLI. COM


text:
Ezali pasi po na kozwa mosala na Belgique. Bawuti kozwa ngai na mosala na lingomba moko epesaka bansango na oyo etali boyekoli to pe misala. Ezali po na kosunga bayekoli oyo bawuti kosilisa kelasi ya secondaire pe bayebi nzela ya kolanda te. Tosungaka pe bato oyo balingi bátika mosala bazalaki na yango po na mosala mosusu to pe baoyo bazali na mapolome te.
Lokola boyebi, na mikolo oyo, ata otangi okozwa mosala mbala moko te. Loba ósala ndakisa kilufilimie (infirmier). Kasi bato nionso bakokoma balufilimie te. Tango moto aponi kelasi, elingi koloba alingi yango pe alingi ásala mosala na yango po na libela.
Bakolo bakompani basengaka koyeba mosala yambo bázwa yo na mosala. Soki nanu osalá te, ndenge nini okoyeba mosala ?
Likambo mosusu nakutanaki na yango, bazalaki koloba natangá mingi. Nazali na lipolome ya Moyangeli mombongo.


text:
Biblia na Internet | BIBLIA - LIBONGOLI YA MOKILI YA SIKA
Olingi koyoka botángi ya lisolo oyo na %%?
Yisaya 17:1-14
17 Liyebisi mpo na Damasi:+ “Talá! Balongoli Damasi, ezali engumba lisusu te, mpe ekómi libondo ya bitiká oyo ezali kokweakwea.+2 Bingumba ya Aroere+ oyo batiki ekómi bisika ya mpamba mpo na bitonga, epai bitonga ezali mpenza kolala, moto ata moko te azali kolɛngisa yango.+3 Mpe engumba oyo ebatelami makasi ezali lisusu te na Efraime,+ mpe bokonzi esili na Damasi;+ mpe bato ya Siri oyo batikali bakokóma lokola nkembo ya bana ya Yisraele,” yango nde liloba ya Yehova ya mampinga.+4 “Mpe na mokolo yango, ekosalema mpenza boye: nkembo ya Yakobo ekokita,+ mpe nzoto na ye ya mafuta ekokɔnda.+5 Mpe ekosalema mpenza boye: ntango mobuki-mbuma akoyanganisa mbuma oyo etɛlɛmi naino mpe lobɔkɔ na ye ekobuka mitó ya mbuma,+ akokóma mpenza lokola moto oyo azali kolɔkɔta mitó ya mbuma na lobwaku ya patatalu ya Refaime.+6 Mpe na kati na yango ekotikala kaka mbuma ya kolɔkɔta lokola ntango baningisaka nzete ya olive: mbuma mibale to misato ya olive oyo eteli na nsɔngɛ ya etape; mbuma minei to mitano kuna na bitape oyo ebotaka mbuma,” yango nde liloba ya Yehova Nzambe ya Yisraele.+7 Na mokolo yango, moto ya mabele akotala Mokeli na ye, mpe miso na ye ekotalatala mpenza Mosantu ya Yisraele.+8 Mpe akotala bitumbelo te,+ mosala ya mabɔkɔ na ye;+ mpe akotalatala te eloko oyo misapi na ye esali, to banzete ya losambo to bitumbelo ya mpaka ya malasi.+9 Na mokolo yango, bingumba na ye ya bandako ya makasi ekokóma lokola esika oyo basundolá mpenza kosundola na kati ya zamba, ɛɛ etape oyo basundolá mpenza kosundola mpo na bana ya Yisraele; mpe ekokóma mpenza esika oyo etikalá mpamba.+10 Mpo obosani+ Nzambe ya lobiko na yo;+ mpe okanisi lisusu te Libanga+ ya ndako na yo ya makasi. Yango wana ozali kolona bilanga kitoko, mpe ozali kotya mwa etape ya mopaya wana.11 Na moi, okoki kozinga malamumalamu elanga na yo na lopango, mpe na ntɔngɔ, okoki kosala ete molona na yo ebimisa nkasa, kasi mosala ya kobuka mbuma ekokima mpenza na mokolo ya maladi mpe ya mpasi oyo ekosila te.+12 Aa yikiyiki ya ebele ya bato ya bikólo, oyo bazali kosala makɛlɛlɛ lokola makɛlɛlɛ ya mbu! Mpe makɛlɛlɛ ya bituluku ya bato ya bikólo, oyo bazali kosala makɛlɛlɛ lokola makɛlɛlɛ ya mai ya makasi!+13 Bituluku ya bato ya bikólo+ bakosala makɛlɛlɛ lokola makɛlɛlɛ ya mai ebele. Mpe Ye akopamela yango mpenza,+ mpe ekokima mpenza mosika mpe bakobengana yango lokola mposo ya blé ya bangomba na ntango ya mopɛpɛ mpe lokola ekumbaki oyo ezali kobalusa bansende na ntango ya mopɛpɛ ya makasi.+14 Na ntango ya mpokwa, talá! nsɔmɔ ya pwasa. Liboso ntɔngɔ etana—ezali lisusu te.+ Yango nde likabo ya baoyo bazali kobɔtɔla biso biloko, mpe libula ya baoyo bazali kopunza biso.+


text:
Kobatela boninga ntango boninga yango ezali na likama
Gianni ná Maurizio bazali baninga esali sikoyo mbula soki 50. Kasi, na ntango moko boye, boninga na bango ezalaki na likama. Maurizio alobi boye: “Na eleko moko ya mpasi, nasalaki mabunga ya minene oyo esalaki ete tózala lisusu baninga te.” Gianni abakisi boye: “Maurizio moto ayekolaki na ngai Biblia. Akómaki lokola mopesi-toli na ngai. Yango wana, nazalaki kondima te ete akokaki kosala likambo ya ndenge wana. Namonaki lokola nde mokili esuki mpo na ngai, mpo nayebaki ete boninga na ngai ná ye esili. Namonaki ete nasundolami.”
KOZALA na baninga ya motema ezali lipamboli, mpe mpo boninga eumela esɛngaka kosala milende. Soki boninga ezali na likama, nini ekoki kosalisa biso tóbatela yango? Tokoki kozwa mateya na masolo ya bato mosusu oyo Biblia elobeli oyo bazalaki baninga ya motema, na nsima, boninga na bango ekómaki na likama.
NTANGO MONINGA ASALI LIBUNGA
Kozanga ntembe, Davidi oyo azalaki mobateli ya mpate mpe mokonzi azalaki na baninga ya malamu. Na baninga yango, mbala mosusu nkombo ya Yonatane nde eyeli yo na makanisi. (1 Samwele 18:1) Kasi, Davidi azalaki mpe na baninga mosusu, na ndakisa mosakoli Natane. Biblia eyebisi te ntango nini boninga na bango ebandaki. Atako bongo, na ntango moko boye, Davidi afungolelaki Natane motema na ye, kaka ndenge okoki kosala epai ya moninga na yo. Mokonzi Davidi azalaki na mposa ya kotongela Yehova ndako. Kozanga ntembe, andimaki likanisi ya Natane, oyo azalaki moninga na ye mpe moto oyo azalaki na elimo ya Yehova.
Kasi likambo moko esalemaki, oyo elingaki kobebisa boninga na bango. Mokonzi Davidi asalaki ekobo na Bate-sheba, na nsima abomisaki mobali na ye, Uria. (2 Samwele 11:2-21) Na boumeli ya bambula mingi, Davidi azalaki sembo epai ya Yehova mpe azalaki kolinga boyengebene. Kasi na nsima asalaki lisumu wana monene! Nini ekómelaki mokonzi wana ya malamu? Akokaki nde komona bonene ya lisumu oyo asalaki? To akanisaki nde kobombela Nzambe lisumu yango?
Natane asengelaki kosala nini? Akokaki nde kotika moto mosusu aya komonisa mokonzi yango lisumu na ye? Bato mosusu mpe bayebaki makambo oyo Davidi asalaki mpo na kobomisa Uria. Na yango, mpo na nini Natane akɔtaki na likambo, mpe andimaki kotya na likama boninga na bango oyo eumelaki? Koloba likambo yango ekokaki ata kotya bomoi na ye na likama. Kutu, Davidi asilaki kobomisa Uria, oyo asalaki eloko te.
Kasi Natane azalaki molobeli ya Nzambe. Mosakoli yango ayebaki ete soki afandi nyɛɛ, boninga na ye ná Davidi ekozala lisusu te lokola liboso, mpe lisosoli na ye ekokoba kotungisama. Moninga na ye Davidi asalaki likambo oyo esalaki ete Yehova andima ye lisusu te. Mokonzi yango asengelaki na lisalisi mpo azongisa boyokani malamu na Yehova. Ya solo, Davidi asengelaki na moninga ya solosolo. Natane azalaki moninga ya ndenge wana. Amonaki malamu abanda lisolo yango na ndakisa moko oyo ekokaki kosimba motema ya Davidi, oyo liboso azalaki mobateli ya mpate. Natane ayebisaki Davidi nsango ya Nzambe na ndenge oyo esalisaki ye amona bonene ya masumu oyo asalaki mpe abongola motema.
Olingaki kosala nini soki ozalaki na moninga moko oyo asali libunga moko monene to lisumu moko monene? Mbala mosusu olingaki kokanisa ete koyebisa mabe oyo asali ekobebisa boninga na bino. To okokaki kokanisa ete koyebisa lisumu na ye epai ya bankulutu, oyo bakokaki kosalisa ye na elimo, elingaki kozala lokola kotɛka moninga. Olingaki kosala nini?
Gianni, oyo tolobeli mwa liboso, alobi boye: “Namonaki ete tozalaki lisusu te ndenge tozalaki liboso. Maurizio azalaki lisusu te kosolola na ngai polele ndenge tozalaki liboso. Nazwaki ekateli ya kotuna ye, atako ezalaki pɛtɛɛ te mpo nasala bongo. Nazalaki komituna boye: ‘Likambo nini nakoki koyebisa ye, oyo ayebi te? Ntango mosusu akosilika makasi soki natuni ye!’ Kasi ntango nakanisaki makambo nyonso oyo ngai ná ye toyekolaki, nazwaki makasi ya kosolola na ye. Maurizio asalisaki ngai ntango nazalaki na mposa ya lisalisi. Nalingaki te kobebisa boninga na biso, kasi nalingaki kosalisa ye mpo nazalaki kotyela ye likebi.”
Maurizio abakisi boye: “Gianni ayebisaki ngai makambo polele; alobaki solo. Nayebaki ete mbuma mabe ya bikateli mabe oyo nazwaki ezalaki foti na ye te, ezalaki mpe foti ya Yehova te. Yango wana, nandimaki disiplini yango, mpe nsukansuka nazongelaki boyokani malamu na Yehova.”
NTANGO MONINGA AZALI NA MPASI
Davidi azalaki na baninga mosusu oyo bakangamaki na ye na ntango ya mpasi. Moko na bango ezalaki Hushai, oyo Biblia ebengi “moninga ya Davidi.” (2 Samwele 16:16; 1 Ntango 27:33) Ekoki kozala ete azalaki kapita na ndako ya mokonzi, moninga na ye, mpe moto oyo azalaki kotambola na ye, oyo na ntango mosusu azalaki kosala makambo ya nkuku oyo etali mokonzi.
Ntango Abisalome, mwana ya Davidi, alingaki kobɔtɔla tata na ye bokonzi, Bayisraele mingi bazalaki na ngámbo na ye, kasi Hushai te. Ntango Davidi azalaki kokima, Hushai alandaki ye. Davidi ayokaki mpasi na motema ndenge mwana na ye moko mpe bato mosusu oyo azalaki kotyela motema batɛkaki ye. Kasi, Hushai atikalaki sembo, andimaki kutu kotya bomoi na ye na likama mpe akokisaki mokumba oyo ezalaki na mokano ya kobebisa mwango wana ya mabe. Hushai asalaki yango te kaka mpo ezalaki mokumba na ye lokola azalaki kapita na ndako ya mokonzi. Amonisaki nde ete azali moninga ya sembo.
Lelo oyo, ezali esengo komona ndenge bandeko mibali mpe basi bazali na bomoko kozanga kolanda mikumba oyo bazali na yango na lisangá. Na misala na bango ezali lokola bazali koloba ete: “Soki nazali moninga na yo, ezali te mpo nabongi kozala moninga na yo, kasi ezali nde mpo ozali na ntina mingi na miso na ngai.”
Likambo yango ekómelaki ndeko mobali moko na nkombo Federico. Na lisalisi ya Antonio, moninga na ye ya motema, abimaki na mpasi oyo akutanaki na yango na bomoi. Ndeko Federico alobi: “Ntango ndeko Antonio ayaki na lisangá na biso, eumelaki te tokómaki baninga. Biso mibale tozalaki basaleli na misala mpe tozalaki kosepela kosala elongo. Mwa moke na nsima, akómaki nkulutu. Azalaki kaka moninga na ngai te, kasi azalaki mpe ndakisa mpo na ngai na makambo ya elimo.” Na nsima, Federico asalaki mbeba moko. Azwaki lisalisi na elimo mbala moko, kasi abongaki lisusu te kozala mobongisi-nzela mpe mosaleli na misala. Ndeko Antonio asalaki nini?
Federico alobi: “Nakokaki komona ete Antonio amityaki na esika na ngai. Asalaki nyonso mpo na kosalisa ngai nazala na kimya na motema. Asalisaki ngai mingi mpo nazongela boyokani ya malamu na Nzambe mpe asundolaki ngai te. Alendisaki ngai nakóma lisusu makasi na elimo mpe nalɛmba te.” Antonio alobi boye: “Nazalaki kolekisa ntango mingi elongo na Federico. Nalingaki ete akakatana te koyebisa ngai likambo nyonso, ata bampasi na ye.” Likambo ya esengo, nsukansuka Federico azongaki lisusu makasi na elimo mpe akómaki lisusu mobongisi-nzela mpe mosaleli na misala. Antonio asukisi boye: “Atako sikoyo tozali lisusu lisangá moko te, boninga na biso ekóma lisusu makasi koleka.”
OKOMIYOKA ETE OTƐKAMI?
Okomiyoka ndenge nini soki moninga moko ya motema apesi yo mokɔngɔ na ntango oyo ozali mpenza na mposa ya lisalisi na ye? Ekosala yo mpasi mingi na motema. Okolimbisa ye? Boninga na bino ekozala kaka makasi ndenge ezalaki liboso?
Kanisá likambo oyo ekómelaki Yesu na mikolo ya nsuka ya bomoi na ye awa na mabele. Alekisaki ntango mingi elongo na bantoma na ye ya sembo. Bazalaki mpenza na boyokani makasi, yango wana, Yesu abengaki bango baninga na ye. (Yoane 15:15) Kasi, nini esalemaki ntango bakangaki Yesu? Bantoma bakimaki. Ntoma Petro alobaki polele ete akosundola Nkolo na ye ata mokolo moko te, kasi kaka na butu yango, Petro alobaki ete ayebi Yesu te!
Yesu ayebaki ete etikali moke akutana na komekama ya nsuka. Atako bongo, ezali likambo ya kokamwa te soki alɛmbaki nzoto, ata mpe ayokaki mpasi na motema. Kasi lisolo oyo asololaki na bayekoli na ye mwa mikolo nsima ya lisekwa na ye, emonisi te ete Yesu alɛmbaki nzoto, azalaki na nkanda, to ayokaki mawa na motema. Yesu amonaki te ete ezalaki na ntina atánga libunga mokomoko oyo bayekoli na ye basalaki, ata oyo basalaki na butu oyo bakangaki ye.
Kutu, Yesu akitisaki nde Petro ná bantoma mosusu motema. Amonisaki ete azalaki kaka kotyela bango motema na ndenge apesaki bango malako mpo na mosala ya koteya oyo eleki ntina na lisolo ya bato. Mpo na Yesu, bantoma yango bazalaki kaka baninga na ye. Bolingo oyo alingaki bango esimbaki mpenza mitema na bango. Basengelaki kosala nyonso mpo básundola lisusu Nkolo na bango te. Ya solo, balongaki kokokisa mokumba oyo apesaki bango.
Ndeko mwasi moko na nkombo Elvira azali kokanisa lisusu ntango azalaki na matata na Giuliana moninga na ye ya motema, alobi boye: “Ntango ayebisaki ngai ete nazokisaki ye na likambo oyo nasalaki, nayokaki mpenza mabe. Azalaki mpenza na ntina ya kosilika. Kasi likambo ekamwisaki ngai ezali ete azalaki komitungisa mingi nde mpo na ngai mpe oyo ekokómela ngai mpo na likambo oyo nasalaki. Nasepelaka mingi ndenge atyaki te likebi na ye na mabe oyo nasalelaki ye, kasi nde na mabe oyo ngai moko nazalaki komisalela. Natɔndaki Yehova ndenge apesaki ngai moninga oyo atyaka bolamu na ngai liboso ya mayoki na ye moko.”
Na yango, moninga malamu akosala nini ntango boninga ezali na likama? Akosepela kosolola na ye na boboto kasi na ndenge ya polele soki esengeli. Moninga ya ndenge wana azali lokola Natane mpe Hushai, oyo batikalaki sembo ata na ntango ya mpasi, mpe lokola Yesu, oyo andimaki kolimbisa. Ozali moninga ya ndenge wana?


text:
2 KORINTO
2 KORINTO 1
1 Ngai Polo, mopostolo ya Kristo Yesu na mokano ya Nzambe, mpe ndeko na biso Timote, todndi mokanda oyo na Lingomba ya Nzambe oyo ezali na Korinto, elongo na basantu nyonso oyo bazali na Akayi mobimba.
2 Tika ete ngolu mpe kimia oyo ewuti na Nzambe Tata na biso mpe na Nkolo Yesu Kristo, ezala na bino.
3 Malatondi na Nzambe mpe Tata ya Nkolo na biso Yesu Kristo, Tata ya mawa mpe Nzambe oyo abondisaka na makambo nyonso,
4 e oyo abondisaka biso na bapasi nyonso, mpo ete biso mpe tokoka kobondisa baoyo bazali na kati ya bapasi ya ndenge nyonso, na nzela ya kobondisama oyo Nzambe azali kopesa biso.
5 Pamba te, lokola bapasi ya Kristo etondi kati na bomoi na biso, kobondisama na biso mpe etondi, na nzela ya Kristo.
6 Soki tozali komona pasi, yango ezali mpo na kobondisama na bino mpe mpo na lobiko na bino; soki tozali kobondisama, yango ezali mpo na kobondisama na bino, oyo eboti kati na bino kokanga motema liboso ya bapasi, lokola oyo biso mpe tozali komona.
7 Mpe tozali na elikya ya makasi penza mpo na bino; pamba te, toyebi malamu ete lokola bomonaka pasi elongo na biso, ndenge moko mpe, bozali kozwa kobondisama elongo na biso.
8 Bandeko, tolingi te ete bozanga koyeba, soki bapasi ya ndenge nini tomonaki na mokili ya Azia; bamemisaki biso mokumba ya kilo penza, elekaki kutu ndelo ya makasi na biso, na ndenge ete tozalaki lisusu na elikya te ete tokozala na bomoi.
9 Pamba te tozalaki komona lokola nde bakatelaki biso etumbu ya liwa. Kasi esalamaki bongo, mpo ete toyekola kotiaka elikya na biso moko te, kasi na Nzambe oyo asekwisaka bato bakufa,
10 oyo akangolaki biso na liwa moko ya monene penza, mpe akokangola biso lisusu. Ya solo, tozali na elikya kati na ye ete akokangola biso lisusu,
11 [ lokola bozali kosalisa biso na mabondeli na bino. Bongo, ngolu oyo akopesa biso, na kozongisa eyano na mabondeli ya bato mingi, yango ekozala mpe mpo na bato mingi, nzela oyo bakozongisela matondi epai ya Nzambe mpo na biso.
12 Pamba te lokumu na biso, ezali nde litatoli ya nse ya motema na biso: ete totambolaki na kati ya mokili, mpe mingi kutu kati na bino, kati na bosantu mpe na bosolo oyo ewutaka na Nzambe, na bwanya ya bomoto te, kasi na ngolu ya Nzambe.
13 Pamba te, na mikanda na biso, tokomelaka bino makambo mosusu te, kaka oyo bokokaka kotanga mpe kososola. Mpe, nazali na elikya ete bokososola yango malamu penza,
14 ndenge mpe bosi'boyebi yango mwa moke, ete bokoki kozwa lokumu mpo na biso, ndenge biso mpe tokozwa lokumu mpo na bino na mokolo ya Nkolo Yesu.
15 Mpe na kati ya elikya yango, na bongisaki ete naya liboso epai na bino mpo bosepela mbala mibale.
16 Nabongisaki koleka epai na bino liboso ya kokende na mokili ya Masedwane, mpe nalingaki kokutana na bino lisusu sima ya kozonga na Masedwane, boye bokokaki kosunga ngai mpo nakoba mobembo na ngai kino na Yudea.
17 Tango nabongisaki bongo, elingi koloba ete nalakisaki bolembu na ngai? To mpe nabongisaka makambo na ngai na ndenge ya bomoto, yango wana nalobaka na mbala moko: "Ee" mpe "Te"!
18 Nzambe azali sembo, mpe oyo nayebisaki bino ezali te: "Ee" mpe "Te".
19 Pamba te, Mwana ya Nzambe, Yesu Kristo, oyo ngai, Silas mpe Timote toteyaki kati na bino, azalaki te: "Ee" mpe "Te", kasi kati na ye, azalaki tango nyonso na "Ee".
20 Pamba te, bilaka nyonso ya Nzambe ekokisamaka kati na Kristo. Mpe ezali se na nzela na ye nde tolobaka: "Amen" mpo na nkembo ya Nzambe.
21 Nzokande, Nzambe moto akangisa biso makasi penza na bino kati na Kristo, apona biso,
22 atia biso elembo na ye, mpe atia Molimo na ye kati na mitema na biso, lokola bolamu ya liboso ya bolamu oyo ezali ko ya.
23 Mpo na ngai, nazwi Nzambe temwe ya bomoi na ngai, ete soki nayaki lisusu te na Korinto, ezalaki, mpo nayokisa bino mawa te.
24 Te, tolingi te kolakisa bokonzi likolo ya kondima na bino, kasi tozali kosala elongo na bino mpo na esengo na bino; pamba te, ezali mpo na kondima, nde botelemi ngwi.
2 KORINTO 2
1 Yango wana, nazwaki mokano ya kozonga lisusu te epai na bino mpo nayokisa bino lisusu mawa te.
2 Pamba te, soki nayokisi bino mawa, bongo banani lisusu bakoyokisa ngai esengo, soki ezali kaka bino te baoyo niai nayokisaki mawa?
3 Soki nakomelaki bino bongo, ezalaki mpo ete tango nakoya, nayokisama mawa te epai ya bato oyo balingaki koyokisa ngai esengo. Mpe nazali na elikya mpo na bino nyonso, ete esengo na ngai ezali mpe esengo na bino nyonso.
4 Pamba te, nakomelaki bino mokanda yango na komitungisa mingi penza, na pasi na motema, mpe na mayi na mise. Nasalaki bongo te mpo na koyokisa bino mawa, kasi mpo boyeba malamu ete nalingaka bino mingi penza.
5 Soki moto moko ayokisaki moto mawa, ayokisaki ngai mawa te; kasi bino nyonso, toloba ete ndambo kati na bino, mpo tolekisa ndelo te.
6 Yango wana, etumbu oyo bato mingi kati na bino bapesaki ye, ekoki na ye.
7 Kasi sik'oyo, esengeli bolimbisa ye mpe bobondisa ye, mpo ete adinda te na kati ya mawa monene.
8 Yango wana, nazali kolendisa bino ete, bolakisa ye lisusu ete bolingaka ye mingi.
9 Pamba te, nakomelaki bino mpo na komeka bino, mpe kotala soki botosaka na makambo nyonso.
10 Nzokande, soki bolimbisi moto mabe oyo asalaki, ngai mpe nalimbisi ye. Pamba te, tango nalimbisi moto, soki likambo ya kolimbisa ezali, nalimbisi ye mpo na bino liboso ya Kristo,
11 mpo ete Satana azwa nzela te ya komatela biso. Pamba te, toyebi malamu makanisi na ye.
12 Tango nakomaki na mboka Trowas mpo na koteya Sango Malamu ya Kristo, namonaki ete Nkolo amngolelaki ngai porte.
13 Kasi motema na ngai ezalaki na kimia te, mpo namonaki te ndeko na ngai Tito. Bongo napesaki bango mbote ya bokabwani mpe nakendaki na Masedwane.
14 Kasi matondi na Nzambe: Ye alongisaka biso tango nyonso kati na Kristo, mpe asalelaka biso mpo na kopanza na bisa nyonso, solo ya malasi ya boyebi ya Kristo.
15 Pamba te, biso tozali malasi ya solo kitoko ya Kristo mpo na Nzambe, epai ya baoyo basili kobika, mpe epai ya baoyo bazar kobunga.
16 Mpo na basusu, yango ezali solo ya liwa oyo ememaka na Iiwa, mpe mpo na basusu, yango ezali solo ya bomoi oyo ememaka na bomoi. Bongo nani akoki kosala mosala yango?
17 Pamba te, biso tozali lokola bato mingi te oyo basalaka mombongo na Eiloba ya Nzambe. Nzokande, kati na Kristo tolobaka liboso ya Nzambe na bosolo nyonso, lokola bato oyo Nzambe atinda.
2 KORINTO 3
1 Boni, tobandi lisusu komipesa matatoli biso moko? To tozali na posa, lokola bato mosusu, ya mikanda ya matatoli mpo na kopesa bino to mikanda ya matatoli oyo ekowuta epai na bino?
2 Bino bozali mokanda na biso, oyo ekomama na kati ya mitema na biso; bato nyonso bayebi yango mpe batangaka yango.
3 Bolakisaka ete bozali mokanda oyo ewutaki na Kristo, bozali litomba ya mosala na biso, ekomama na mayi ya biki te, kasi na Molimo ya Nzambe ya bomoi, likolo ya biteni ya mabanga te, kasi na kati ya mitema ya bato.
4 Oyo nde elikya tozali na yango na Nzambe, na nzela ya Kristo.
5 Elingi koloba te ete tozali na makoki na biso moko mpo na kosala mosala oyo, kasi makoki na biso ewutaka na Nzambe.
6 Ye moto apesaki biso makoki mpo na kozala basali ya Boyokani ya Sika, oyo ya Mibeko te, kasi ya Molimo. Pamba te Mibeko ebomaka, kasi Molimo apesaka bomoi.
7 Nzokande, soki mosala oyo ezalaki komema liwa, oyo ekomamaki likolo ya mabanga, eyaki na nkembo monene, na ndenge ete bana ya Isayele bakokaki kutu te kowumela kotala elongi ya Moyize mpo na nkembo ya elongi na ye, nkembo oyo esengelaki kosila,
8 bongo mosala ya Molimo ekoleka na nkembo te?
9 Pamba te, soki mosala oyo epesaka etumbu ezalaki na nkembo, bongo mosala oyo ememaka bosembo ekotonda na nkembo ya ndenge nini?
10 Pamba te oyo ezalaki na nkembo, ezali na nkembo te lelo oyo, liboso ya nkembo oyo eleki monene.
11 Pamba te, soki oyo esengelaki kosila eyaki na nkembo, bongo nkembo ya oyo ekozala libela na libela, ekozala ndenge nini?
12 Yango wana, lokola tozali na elikya ya boye, tozali mpe na mpiko mingi.
13 Kasi biso tozali lokola Moyize te, oyo azalaki kozipa elamba na elongi na ye, mpo ete bana ya Isayele bamona te kosuka ya nkembo oyo ezalaki kosila.
14 Kasi makanisi na bango ezali na makoki te mpo na kososola: pamba te lelo mpe, tango batangaka Boyokani ya Kala, elamba wana ezali naino kozipa bango; balongoli bango yango naino te, pamba te yango elongwaka kaka kati na Kristo.
15 Ya solo, kino lelo oyo, tango batangaka Mikanda ya Moyize, elamba ezali kaka kozipa mitema na bango.
16 Kasi elamba yango elongwaka kaka soki moto abaluki epai ya Nkolo.
17 Nzokande, Nkolo azali Molimo, mpe epai Molimo ya Nkolo azali, bonsomi mpe ezali wana.
18 Mpe biso nyonso bâoyo bilongi na biso ezali ya kozipama na elamba te, bilongi na biso ezali kongengisa lokola tala-tala nkembo ya Nkolo, basi'babongola biso na elilingi na ye, na nkembo oyo kongenga na yango ezali kaka kobakisama, oyo ewutaka na Nkolo, ye oyo azali Molimo.
2 KORINTO 4
1 Lokola Nzambe apesaki biso mosala oyo na bolamu na ye, yango wana tolembaka te.
2 Kasi tosi'tobaka makambo ya soni oyo esalamaka na kobombama, tosalelaka lokuta te, mpe tobongolaka Liloba ya Nzambe te. Nzokande, biso, tolakisaka penza bosolo nyonso; na ndenge wana nde bango nyonso bakoki koyeba na kati ya mitema na bango soki tozali bato ya ndenge nini liboso ya Nzambe.
3 Soki Sango Malamu oyo toteyaka ezali ya kozipama, yango ezali ya kozipama mpo na bato oyo bazali kobunga,
4 baoyo nzambe ya mokili oyo aboma makanisi na bango oyo endimaka te, mpo ete bamona te pole ya Sango Malamu ya nkembo ya Kristo, oyo azali elilingi ya Nzambe.
5 Pamba te, toteyaka sango na biso moko te, kasi toteyaka nde Nkolo Yesu Kristo; mpe mpo na biso, tolobaka ete tozali bawumbu na bino mpo na Yesu.
6 Pamba te, Nzambe oyo alobaki: "Tika ete pole engenga na kati ya molili," ye nde angengaki na kati ya mitema na biso, mpo na kongengisa boyebi ya nkembo ya Nzambe, oyo engengaka na elongi ya Kristo.
7 Kasi bomengo yango, tomemaka yango na kati ya banzungu ya mabele, mpo ete nguya wana oyo eleki monene ezala ya Nzambe, kasi ezala ya biso te.
8 Bakamolaka biso bipai nyonso kasi topanzanaka te; kati na mikakatano, totikaki elikya na biso te.
9 Kati na minyoko, Nzambe asundolaki biso te; kati na kobetama, kasi tokufaki te.
10 Ya solo, mikolo nyonso tomemaka liwa ya Yesu na nzoto na biso, mpo ete bomoi ya Yesu emonana mpe na nzoto na biso.
11 Pamba te, biso baoyo tozali na bomoi, bakabaka biso mikolo nyonso na liwa mpo na Yesu, mpo ete bomoi ya Yesu emonana mpe na banzoto na biso oyo ekokufa.
12 Yango wana, liwa esalaka mosala kati na biso, kasi bomoi esalaka kati na bino.
13 Ekomama: "Nandimaki, yango wana mpe nalobaki. Elongo na kondima wana moko, biso mpe tondimi yango mpe tolobi."
14 Pamba te, toyebi ete Ye oyo asekwisaki Nkolo Yesu, akosekwisa biso mpe elongo na Yesu, mpe akolakisa biso na bino liboso na ye.
15 Nyonso wana ezali mpo na litomba na bino, mpo ete ngolu etonda, mpe batu ebele bakozongisa matondi ya mingi penza mpo na nkembo ya Nzambe.
16 Yango wana tolemba te; mpe atako soki bomoto na biso ya libanda ezali kobeba moke-moke, kasi bomoto na biso ya kati ezali kokoma ya sika, mokolo na mokolo.
17 Pamba te, bapasi na biso oyo ya mike-mike mpe oyo ezali koleka, ezali kilo te liboso ya kilo monene ya nkembo ya seko, oyo bapasi yango ezali kobongisela biso.
18 Bongo miso na biso etalaka te makambo oyo emonanaka na miso, kasi etalaka makambo oyo emonanaka te. Pamba te, makambo oyo emonanaka ezali y a tango mokuse, kasi oyo emonanaka te ezali ya libela na libela.
2 KORINTO 5
1 Pamba te toyebi ete, soki ndako ya kapo awa na nse, oyo tozali koyanda kad na yango ekufi, tozali na ndako oyo Nzambe abongisela biso, ndako ya seko na likolo, oyo etongama na maboko ya bato te.
2 Pamba te, lokola tozali na kati ya ndako wana ya kapo, tozali kolela na nse ya mitema, mpo na posa monene oyo tozali na yango, oyo ya kolata ndako na biso ya Likolo,
3 mpo ete soki tolati, bakokuta biso motakala te.
4 Pamba te, biso mpe baoyo tozali naino na kati ya ndako ya kapo, tozali kolela na nse ya mitema mpe tomemi mokumba ya kilo; elingi koloba te ete tolingi balongola biso yango, kasi tolingi kolata eyandelo na biso ya Likolo, mpo ete bomoi emela oyo ekufaka.
5 Ezali ye moko Nzambe moto abongisa biso mpo na kozala bongo, mpe apesaki biso Molimo na ye lokola bolamu ya liboso ya bolamu oyo ezali koya.
6 Yango wana, tozali na elikya mikolo nyonso, mpe toyebi ete lokola tozali kaka koyanda na nzoto oyo, tozali mosika na Nkolo.
7 Pamba te, totambolaka na kondima, kasi na komona te.
8 Nalobi ete, tozali na elikya, mpe tolingi mingi kolongwa na nzoto oyo mpe kokende koyanda elongo na Nkolo.
9 Yango wana, ezala tozali koyanda na nzoto oyo, to mpe totiki yango, tozalaka kaka na posa moko: kosepelisa Nkolo.
10 Pamba te, biso nyonso tosengeli kotelema liboso ya tribinale ya Kristo, mpo ete moto na moto azwa lifuti na ye mpo na misala oyo asalaki na nzoto na ye, ezala ya malamu to mpe ya mabe.
11 Bongo, lokola toyebi soki kobanga Nkolo elingi koloba nini, tosalaka nyonso mpo bato bandima. Lokola Nzambe ayebi biso malamu, nazali na elikya ete bino mpe boyebi biso malamu kati na mitema na bino.
12 Tozali lisusu komilobela te epai na bino, kasi tozali kopesa bino nzela mpo bomipesa lokumu mpo na biso, mpo ete bokoka kozongisa eyano na baoyo bamipesaka lokumu na makambo oyo emonanaka, kasi na oyo ya motema te.
13 Pamba te, soki tozali bazoba, ezali mpo na Nzambe; mpe soki tozali bato ya mayele, ezali mpo na bino.
14 Pamba te, bolingo ya Kristo ekanga biso, mpo tozali kondima ete moto moko akufa mpo na bato nyonso, mpe yango wana bato
nyonso bakufi kati na ye.
15 Mpe akufaki mpo na bato nyonso, mpo ete baoyo bazali na bomoi bazala lisusu na bomoi te mpo na bango moko, kasi mpo na moto oyo akufaki mpe asekwaki mpo na bango.
16 Yango wana, kobanda lelo, tokotala lisusu ata moto moko te na ndenge ya bomoto. Mpe, ata soki, tozalaki kotala Kristo na ndenge ya bomoto, kasi sik'oyo tozali lisusu kotala ye ndenge wana te.
17 Yango wana, soki moto azali kati na Kristo, azali ekelamo ya sika: makambo ya kala eleki, mpe oyo ya sika eye!
18 Nyonso wana ewuti na Nzambe, ye oyo azongisaki boyokani kati na biso na ye moko na nzela ya Kristo, mpe apesaki biso mosala ya kozongisa boyokani.
19 Pamba te, Nzambe azalaki kati na Kristo, tango azongisaki boyokani kati na bato na ye moko, atalaki masumu na bango te, mpe atiaki kati na biso maloba ya kozongisa boyokani.
20 Yango wana, biso tozali ba-ambasadere ya Kristo, elingi koloba: Nzambe azali kolendisa bato na nzela na biso. Na kombo ya Kristo, tozali kobondela bino: bozongisa boyokani na Nzambe!
21 Ye oyo azalaki na lisumu te, kasi Nzambe amemisaki ye masumu mpo na biso, mpo ete kati na ye, biso tokoma bosembo ya Nzambe.
2 KORINTO 6
1 Lokola tozali kosala elongo na Nzambe, tozali kolendisa bino ete bomona ngolu ya Nzambe pamba te.
2 Pamba te, Nzambe alobi: Na tango malamu, nayokaki yo, mpe
na mokolo ya lobiko nasalisaki yo." Yoka, sik'oyo ezali tango malamu; lelo ezali mokolo ya lobiko.
3 Totiaka libaku na nzela ya moto moko te, mpo ete mosala na biso balobela yango mabe te.
4 Kati na makambo nyonso, tomilakisaka ete tozali basali ya Nzambe: na koyika mpiko kati na minyoko, kati na kozanga, kati na bapasi,
5 kati na kobetama, kati na baboloko, kati na mobulu, kati na misala ya makasi-makasi, kati na kozanga kolala, kati na nzala,
6 na nzela ya bopeto, na nzela ya boyebi, na nzela ya kokanga motema, na nzela ya bolamu, na nzela ya Molimo Mosantu, na nzela ya bolingo ya solo,
7 na nzela ya Liloba ya solo, na nzela ya nguya ya Nzambe, na nzela ya bibundeli ya bosembo oyo ya kobunda na yango mpe oyo ya komibatela na yango,
8 kati na nkembo mpe kati na kotiolama, kati na sango ya lokumu mpe kati na sango ya mabe; bamonaka biso lokola bato oyo bakosaka bato, nzokande tolobaka solo;
9 bomonaki biso lokola bato bayebani te, nzokande toyebani malamu; bamonaka biso lokola bato bakufa, nzokande tozali na bomoi; bamonaka biso lokola bato bazwa etumbu, kasi tokufa te;
10 bamonaka biso lokola bato ya mawa, kasi tozalaka tango nyonso na esengo; bamonaka biso lokola babola, kasi topesaka bomengo na bato ebele; bamonaka biso lokola bato bazali na eloko moko te, nzokande tozali na biloko nyonso.
11 E e bandeko ya Korinto, towuti kolobela bino na bosolo nyonso, mpe tofungoli penza motema na biso.
12 Biso tokangelaki bino mitema te, kasi bino bato bokangelaki biso mitema na bino.
13 Botika nalobela bino lokola bana na ngai ya bolingo: bino mpe bosalela biso ndenge biso tosalelaki bino! Bofungolela biso motema na bino!
14 Bosangana te na bato oyo bazali bandimi te, mpo na kosalaka lokola bango. Pamba te, oyo ezali sembo ekoki kosangana na oyo ezali mabe? Boni pole ekoki kosangana na molili?
15 Boni, Kristo akoki koyokana na Satana? To mpe lisanga nini mondimi akoki kozala na yango na moto oyo azali mondimi te?
16 Boni, boyokani ekoki kozala kati na ndako ya Nzambe na bikeko? Pamba te, biso tozali ndako ya Nzambe ya bomoi. Nzambe ye moko alobaki yango: "Nakoyanda elongo na bango mpe nakotambola kati na bango. Nakozala Nzambe na bango, mpe bango bakozala bato na ngai."
17 Yango wana, Nkolo alobi boye: Bobima kati na bango, mpe bokabwana na bango. Bosimba te oyo ezali mbindo, bongo ngai nakoyamba bino.
18 Nkolo ya nguya nyonso alobi boye: "Nakozala Tata na bino, mpe bino bokozala bana na ngai ya mibali mpe ya basi."
2 KORINTO 7
1 Balingami, lokola tozali na bilaka oyo, tomipetola na makambo nyonso oyo ekoki kobebisa nzoto mpe molimo, mpe totika ete bosantu ekoma ya kokoka kati na bobangi Nzambe.
2 Bomngolela biso mitema na bino! Tosalaki mabe na moto ata moko te, tosilisaki biloko ya moto te, tozwaki mpe biloko ya moto ata moko te na ndenge ya mayele mabe.
3 Nalobi boye te mpo na koloba ete bosali mabe, pamba te nasi'nalobaki ete bozali na kati ya mitema na biso, ezala mpo na kokufa elongo na bino, ezala mpo na kozala na bomoi elongo na bino.
4 Nazali na elikya monene mpo na bino, mpe namipesa lokoum monene mpo na bino. Nazali ya kobondisama mingi penza, mpe esengo na ngai etondi koleka kati na bapasi na biso nyonso.
5 Pamba te, tango tokomaki na Masedwane, tozwaki tango ya kopema te, kasi tokutanaki na bapasi ya ndenge nyonso: bitumba na libanda mpe kobanga na kati.
6 Kasi Nzambe, ye oyo abondisaka baoyo bazali na mitema ya kotutama, abondisaki biso tango Tito ayaki.
7 Kaka koya na ye te nde ebondisaki biso, kasi libondisi mpe oyo azwaki epai na bino. Ayebisaki biso mpo na posa monene oyo bozali na yango mpo na komona ngai, ndenge bozali kolela, mpe ndenge bozali komipesa mpo na ngai. Mpe nyonso wana etondisaki ngai na esengo mingi penza.
8 Pamba te, soki nayokisaki bino mawa na nzela ya mokanda oyo natindelaki bino, kasi sik'oyo mokanda yango ezali lisusu koyokisa ngai pasi na motema te, ata soki mokanda yango eyokisaki ngai pasi na motema, pamba te namoni ete mokanda yango eyokisaki bino mawa, atako mawa yango ezalaki kaka mpo na mwa tango.
9 Kasi sik'oyo nazali na esengo, ezali te mpo boyokaki mawa, kasi mpo ete boyokaki mawa oyo ememaki bino na kobongola bizaleli. Pamba te, mawa oyo boyokaki ezalaki na mokano ya Nzambe, mpe na bongo, tosalaki bino mabe te.
10 Pamba te, mawa oyo ezali na mokano ya Nzambe, ebotaka mbongwana ya ezaleli oyo ememaka na lobiko, mpe bayokelaka yango motema pasi te. Kasi mawa ya mokili ebotaka liwa.
11 Tala makambo ya mawa oyo ezali na mokano ya Nzambe ebotaki kati na bino: bokomi na mpiko mingi, bostangi bolimbisi, bokomi koboya mabe, bokomi na bobangi, bokomi na posa mingi mpo na komona ngai, bokomi na molende mingi, bokomi na mpiko mingi mpo na kopesa etumbu na mabe! Kati na makambo nyonso, bolakisi ete boyebaki na bino eloko moko te na likambo wana.
12 Bongo soki nakomelaki bino, ezalaki te mpo na moto oyo asalaki mabe, to mpe mpo na moto oyo basalaki mabe, kasi nakomaki yango mpo ete molende oyo bozali na yango epai na biso, emonana liboso ya Nzambe.
13 Yango wana tobondisamaki. Na likolo ya libondisi oyo tozwaki, totondaki mpe na esengo mingi penza mpo na esengo ya Tito, pamba te bokitisaki ye motema.
14 Namipesaki lokumu epai na ye mpo na bino, mpe boyokisaki ngai soni te. Kasi lokola tolobaka na bino tango nyonso makambo ya solo, yango wana lokumu oyo tomipesaka mpo na bino epai ya Tito, emonani ete ezali ya solo.
15 Mpe bolùigo na ye epai na bino ezali monene penza, tango akanisaka botosi na bino nyonso, ndenge boyambaki ye na kobanga mpe na kolenga.
16 Nazali na esengo, pamba te, kati na makambo nyonso nakoki kotia elikya na bino.
2 KORINTO 8
1 Bandeko, tolingi boyeba ngolu oyo Nzambe apesaki na mangomba ya Masedwane,
2 Na kati ya bapasi ya ndenge na ndenge oyo emekaki bango, mpe atako bazalaki babola penza, kasi batondaki na esengo mingi penza, yango wana bapesaki makabo na bango na mingi penza.
3 Pamba te nazali kotatola ete, bapesaki na ndenge oyo bakokelaki, kutii bapesaki koleka makoki na bango, mpe bapesaki yango na kotindika te.
4 Basengaki biso na mbamba penza, mpo bango mpe bazwa bolamu ya kosangana na lisalisi oyo ekokende epai ya basantu.
5 Mpe basalaki te ndenge biso totiaki elikya, kasi bamipesaki liboso bango moko epai ya Nkolo, bongo epai na biso, na mokano ya Nzambe.
6 Bongo tolendisaki Tito mpo ete akoma kino na suka ya mosala ya bolamu, ndenge abandaki yango kati na bino.
7 Kasi lokola botondi na makambo nyonso: na kondima, na koyeba koloba, na boyebi, na molende na makambo nyonso, mpe na bolingo epai na biso, yango wana esengeli mpe botonda na ngolu oyo ya kokaba.
8 Nazali kopesa bino motindo te, kasi nalobeli molende ya bato mosusu mpo na kotala soki bolingo na bino ezali ya solo.
9 Pamba te, boyebi ngolu ya Nkolo na biso Yesu Kristo, ye oyo azalaki moto ya bomengo, kasi amikomisaki mobola mpo na bino, mpo ete na nzela ya bobola na ye bino bokoma bato ya bomengo.
10 Mpo na likambo wana, likanisi na ngai yango oyo, mpe yango ezali malamu mingi mpo na bino: mbula eleki, bino bozalaki bato ya liboso kaka te mpo na kopesa, kasi bozalaki mpe bato ya liboso mpo na kolinga kosala yango.
11 Kasi sik'oyo, bosilisa mosala yango; na ndenge ete, lokola bozalaki na molende mpo na kolinga kosala yango, bozala mpe na molende mpo na kosukisa yango, na ndenge ya ezweli na bino.
12 Pamba te, soki moto azali na likanisi ya malamu mpo na kopesa, Nzambe akondima likabo na ye na ndenge ya oyo azali na yango, kasi na ndenge ya oyo azali na yango te.
13 Posa na biso ezali te ete bato mosusu bayanda kimia, bongo bino bomona pasi, kasi bokokana.
14 Na tango oyo, bozali na biloko mingi mpe bokoki kosunga baoyo bazangi. Bongo mokolo moko tango bino bokozanga mpe bango bakozala na biloko mingi, bakokoka kosunga bino. Na ndenge wana nde bokokokana,
15 lokola ekomama: "Moto oyo alokotaki mingi azalaki na yango mingi te, mpe moto oyo alokotaki moke azangaki eloko te."
16 Nazongisi matondi na Nzambe, ye oyo atie na motema ya Tito molende ya ndenge moko lokola oyo tozali na yango mpo na bino.
17 Tito andimaki kosenga na biso; kasi lokola mpe atondaki na molende, yango wana, nakotindika te, andimaki koya epai na bino.
18Totindi mpe elongo na ye, ndeko oyo mangomba nyonso ekumisaka mpo na Sango Malamu.
19 Lisusu, mangomba nde eponaki ye mpo azala moninga na biso ya mobembo, na mosala oyo ya ngolu, oyo tozali kosala mpo na nkembo ya Nkolo ye moko, mpe mpo na kolakisa molende na biso ya kosalisa bino.
20 Tozali kosala nyonso mpo ete moto ata moko te atonga biso mpo na mbongo mingi, oyo biso tozwi mokumba na yango.
21 Pamba te, tomikengelaka mpo tosala makambo oyo ezali malamu, kaka liboso ya Nkolo te, kasi liboso mpe ya bato.
22 Elongo na bango, totindi mpe ndeko na biso, oyo biso tondima mbala na mbala, kati na makambo mingi oyo ya molende, mpe sik'oyo azali na molende mingi, mpo na
elikya monene oyo ye azali na yango na bino.
23 Bongo mpo na Tito, ye azalaka na ngai elongo mpe azali moninga na ngai ya mosala mpo na bino; bongo mpo na bandeko na biso, bango bazali bato oyo mangomba etindi, bazali nkembo ya Kristo.
24 Yango wana, bolakisa bango ete bolingaka bango penza, mpo ete mangomba endima mpe eyeba ete lokumu oyo tomipesaka mpo na bino ezali ya solo.
2 KORINTO 9
1 Mpo na likambo etali lisalisi oyo ekokende epai ya basantu, tina ezali te mpo nakomela bino.
2 Pamba te, nayebi makanisi na bino ya malamu mpo na kosalisa, mpe namipesaki lokumu mpo na yango epai ya bato ya Masedwane; nayebisaki bango ete bato ya Akayi basi'bamibongisa wuta mbula eleki. Mpe molende na bino, epesaki piko na bato mingi kati na bango.
3 Mpe sik'oyo, natindeli bino bandeko wana, mpo ete lokumu oyo tomipesaka mpo na bino emonana pamba te mpo na likambo wana, mpo ete bozali penza ya komibongisa, ndenge nalobaki yango.
4 Pamba te, soki ndambo ya bato ya Masedwane baye elongo na ngai, mpe bakuti ete naino bomibongisi te, ya solo, tokoyoka soni mingi penza mpo na elikya oyo totiaka epai na bino; nalobi te ete bino bato bokoyoka soni, kasi biso.
5 Yango wana, namonaki ete ezalaki malamu mpo na kosenga bandeko wana bakenda epai na bino liboso na ngai, mpo na kobongisa makabo oyo bolakaki. Bongo, yango ekozala ya kobongama tango ngai nakokoma, mpe yango ekolakisa ete bopesaki na bonsomi nyonso, kasi nakotindika te.
6 Bokanisa likambo oyo: "Oyo alonaka moke, abukaka mpe moke. Oyo alonaka mingi, abukaka mpe mingi."
7 Tika ete moto na moto apesa oyo ye akanaki na kati ya motema, na mawa te, to mpe na kotindika te; pamba te Nzambe alingaka moto oyo apesaka na esengo nyonso.
8 Nzambe azali na makoki mpo na kotondisela bino mapamboli nyonso, mpo ete na tango nyonso mpe na makambo nyonso, bokoka kozala na biloko nyonso oyo bazalaka na yango posa, mpe bosalaka na mingi penza misala nyonso ya malamu, lokola ekomama:
9 "Akabolaki, apesaki na babola, bosembo na ye ekotikala libela na libela."
10 Nzokande, ye oyo "apesaka milona na moloni mpe lipa ya kolia, akopesa mpe akotondisa mbuma na bino, mpe akobakisa bambuma ya bosembo na bino."
11 Bongo ye akokomisa bino bato ya bozwi na lolenge nyonso, mpo bokoka tango nyonso kokabela bato mosusu, bongo bato mingi bakozongisa matondi na Nzambe mpo na makabo na bino oyo bakozwa epai na biso.
12 Pamba te, makabo na bino ezali kaka te mpo na kosunga kozanga ya basantu, kasi ezali mpe mpo ete Nzambe azwa matondo mingi.
13 Tango bakomona penza tina ya mosala na bino, bakokumisa Nzambe mpo na botosi oyo bozali kolakisa mpo na Sango Malamu ya Kristo, mpe mpo na ndenge bokopesa makabo na bino epai na bango mpe epai ya bato nyonso.
14 Mpe na nzela ya mabondeli na bango mpo na bino, bakolakisa bino bolingo na bango. mpo na ngolu monene oyo Nzambe apesaki bino.
15 Matondi na Nzambe mpo na likabo na ye oyo tokoki kolimbola te!
2 KORINTO 10
1 Ngai Polo, nazali kosenga bino na boboto mpo na bolamu ya Kristo; ngai oyo nakokaka koloba te tango nazalaka liboso na bino, kasi nakomaka moto ya mpiko epai na bino, tango nazalaka mosika na bino.
2 Nazali kobondela bino, mpo ete tango nakoya epai na bino, nasalela te "mpiko" oyo nazali kolinga kolakisa epai ya bato oyo
bakanisaka ete biso totambolaka na ndenge ya mosuni.
3 Ya solo, tozali kati na mokili, kasi tobundaka na ndenge ya mosuni te.
4 Pamba te, bibundeli oyo tobundaka na yango ezali ya mokili te; kasi ezali na nguya ya Nzambe, mpo na kobuka bandako oyo etongama makasi penza,
5 elingi koloba: makanisi ya lolendo mpe oyo nyonso etelemelaka boyebi ya Nzambe; tokangaka makanisi nyonso ya bomoto mpe tomemaka yango lia kotosa Kristo.
6 Mpe, tozali ya komibongisa mpo na kopesa etumbu na kozanga botosi nyonso, soki tomoni ete botosi na bino ekomi ya kokoka.
7 Bino botalaka kaka ndenge makambo emonanaka na miso. Soki moto azali na elikya ete azali moto ya Kristo, esengeli azala mpe na elikya oyo, ete biso mpe tozali bato ya Kristo lokola ye.
8 Pamba te, ata soki nazali komikumisa mwa mingi mpo na bokonzi oyo Nkolo apesaki biso "mpo na kotonga kondima na bino kasi mpo na koboma kondima na bino te, wana nakoyokela yango soni ata moke te;"
9 mpo ete nalingi komonana te lokola nde nazali kobangisa bino na mikanda na ngai.
10 Pamba te, basusu balobaka; "Mikanda ya Polo ezalaka makasi mpe ebangisaka, kasi tango azalaka na biso, azalaka moto ya bolembu mpe maloba na ye ezalaka tina te."
11 Moto wana esengeli ayeba ete, makambo oyo tokosala tango tokozala epai na bino, ekozala ndenge moko na oyo tokomaka na mikanda na biso tango tozalaka mosika.
12 Pamba te, tolingi te komitia na molongo to koluka kokokana na bato mosusu oyo bamilobelaka bango moko. Tango bamimekaka bango na bango mpe balukaka kokokana bango na bango. Ya solo, bazali penza na mayele te.
13 Kasi biso, tokomik'umisa te na oyo ezali na libanda ya bandelo na biso, kasi tokokïimisa kaka na kati ya bandelo ya elanga oyo Nzambe apesa biso, elanga oyo ekoma ata epai na bino.
14 Pamba te, tolekaka bandelo na biso te mpo na komikumisa, lokola nde tokomaki te kino epai na bino, pamba te tokomaki kino epai na bino elongo na Sango Malamu ya Kristo.
15 Tomikumisaka te mpo na oyo ezali na libanda ya bandelo oyo Nzambe apesa biso, na mosala oyo bato mosusu basala. Elikya na biso yang'oyo: lokola kondima na bino ezali kaka ko kola, elanga na biso ya mosala kati na bino ekokoma mpe monene,
16 mpo ete tokoka koteya Sango Malamu na mikili oyo ezali mosika na bino. Pamba te, tolingi te komikumisa mpo na mosala oyo esalama na elanga ya bato mosusu.
17 Ndenge Makomi ezali koloba: "tika ete moto oyo alingi komikumisa, amikumisa kati na Nkolo."
18 Pamba te, moto oyo bandimaka, ezali te moto oyo amilobelaka ye moko, kasi ezali moto oyo Nkolo alobaka makambo ya malamu mpo na ye.
2 KORINTO 11
1 Nalingi ete bokanga motema ma moke mpo na bozoba na ngai. Ya solo, bokanga motema mpo na ngai!
2 Nazali na zuwa mpo na bino, zuwa oyo ewuti na Nzambe. Pamba te, nazali kobalisa bino na mobali moko kaka, Kristo, mpo ete nalingi kolakisa bino epai na ye lokola elenge mwasi oyo ayebi naino mobali te, oyo azali peto penza.
3 Nzokande, nazali kobanga ete, na lolenge nyonso, makanisi na bino ebeba mpe etika komikitisa mpo na oyo etali Kristo, ndenge nyoka ekosaki Eya na mayele na yango ya mabe.
4 Pamba te, soki moto aye koteya bino Yesu mosusu, oyo biso toteyaki te, bondimaka ye. Bondimaka mpe kozwa molimo mosusu oyo ekeseni na Molimo oyo bozwaki, to mpe Sango Malamu oyo ekeseni na oyo bondimaki.
5 Kasi nakanisi te ete nazali na use ya bato oyo bazali "bapostolo ya minene"!
6 Pamba te, atako nazali moto oyo ayebi koloba malamu te, kasi nazali na boyebi; mpe, tolakisaki bino
yango polele na ndenge nyonso mpe na makambo nyonso.
7 Boni, nasalaki mabe mpo namikitisaki mpo ete bino bomata, na nzela ya koteya bino Sango Malamu ya ofele?
8 Nasilisaki bomengo ya mangomba mosusu na nzela ya kozwa lifuti mpo nakoka kosalisa bino.
9 Tango nazalaki epai na bino, natiaki mokumba na ngai likolo ya moto moko te, atako nazalaki kozanga. Pamba te, bandeko oyo bawutaki na Masedwane bapesaki ngai biloko nyonso oyo ekokaki na baposa na ngai. Mpe nazalaki komibatela malamu penza mpo ete nazala mokumba mpo na bino na likambo ata moko te; mpe, nakomibatela kaka mpo na likambo yango.
10 Lokola solo ya Kristo ezali kati na ngai, moto moko te na kati ya mokili ya Akayi akolongola ngai lokumu na ngai.
11 Mpo na nini? Mpo nalingaka bino te? Nzambe ayebi ete nalingaka bino!
12 Kasi oyo nazali kosala, nakosala yango lisusu, mpo na kokanga nzela ya bato oyo bazali koluka nzela ya kokokana na biso na makambo oyo bazali komikumisa na yango.
13 Pamba te, bato ya ndenge wana bazali bapostolo ya lokuta, basali oyo bakosaka bato, mpe bamibongolaka bapostolo ya Kristo.
14 Yango ezali likambo ya kokamwa te, pamba te Satana ye moko mpe amibongolaka anzelu ya pole.
15 Yango ezali mpe likambo ya kokamwa te soki basali na ye mpe bazali komibongola basali ya bosembo. Suka na bango ekozala ndenge moko na misala na bango.
16 Nazongeli yango lisusu, moto ata moko te amona ngai lokola moto ya liboma. To mpe, bondima ngai lokola moto ya liboma, mpo ete ngai mpe namikumisa mwa moke.
17 Makambo oyo nalingi koloba, nalingi koloba yango te ndenge Nkolo alingi, kasi lokola moto ya liboma, mpe nazali na elikya ete nakozwa likambo ya komikumisa na yango.
18 Lokola bato mingi bazali komikumisa mpo na makambo ya mosuni, ngai mpe nakomikumisa.
19 Pamba te, bondimaka na esengo nyonso bato ya maboma ata bozali bato ya bwanya.
20 Soki moto akomisi bino bawumbu, soki moto abotoli bozwi na bino, soki moto azwi biloko na bino, soki moto amimatisi, soki moto abeti bino na elongi, bondimaka ete asala bino bongo!
21 Nandimi yango na soni ete tozalaki bato ya bolembu mpo na kosala bongo. Nzokande, oyo bato mosusu balingi komikumisa na yango (nazali koloba lokola moto ya liboma) ngai mpe nakomikumisa na yango.
22 Bazali baebreo? Ngai mpe nazali moebreo. Bazali bato ya Isayele? Ngai mpe nazali moto ya Isayele! Bazali bato ya libota ya Abraham? Ngai mpe nazali moto ya libota ya Abraham.
23 Bazali basali ya Kristo? (Nazali koloba lokola moto ya liboma); naleki bango. Pamba te, nasalaki mosala ya makasi penza, nakotaki na boloko mbala mingi, babetaki ngai mingi penza, nakutanaki na makama ya liwa mbala mingi;
24 mbala mitano, bayuda babetaki ngai bafimbo ntuku misato na libwa;
25 babetaki ngai banzete mbala mitano, babambaki ngai mabanga mbala moko, nadindaki na mayi elongo na masuwa mbala misato, nasalaki mokolo moko mpe butu moko na kati ya ebale monene;
26 nazalaki kosala mibembo mbala na mbala; nakutanaki na makama na baebale, liboso ya miyibi, liboso ya bandeko na ngai ya ekolo moko, liboso ya bato oyo bazali bayuda te, na kati ya vile, na kati ya esobe, na ebale-monene, mpe liboso ya bandeko ya lokuta.
27 Nasalaki misala ya makasi-makasi mpe ya pasi mingi, mbala mingi nazalaki kolala pongi te, nazalaki na nzala mpe posa ya mayi, mbala mingi nazalaki koboya kolia mpo na mabondeli, nanyokwamaki na malili mpe nakozanga bilamba ya kolata.
28 Mpe kotanga makambo oyo mosusu te, namemaka mokumba na ngai ya mokolo na mokolo: komitungisa oyo namitungisaka mpo na mangomba nyonso.
29 Pamba te, nani akomaka bolembu, bongo ngai nakomaka bolembu te? Nani akweyaka na masumu, bongo ngai nayokaka pasi na motema te?
30 Soki esengeli namikumisa, nakomikumisa na makambo nyonso oyo elakisaka bolembu na ngai.
31 Nzambe mpe Tata ya Nkolo na biso Yesu, ye oyo azali ya kopambolama libela na libela, ayebi ete nazali kokosa te.
32 Na Damas, moyangeli ya mokonzi monene Aretas, atindaki ete bakengela vile ya bato ya Damas, mpo na kokanga ngai.
33 Kasi balekisaki ngai na kati ya kitunga na lidusu ya lopango ya vile, bongo nakimaki ye.
2 KOLINTO 12
1 Boni, esengeli namikumisa? Te, yango ezali na litomba te. Tika nayebisa bino makambo oyo namonaki lokola na ndoto mpe bimoniseli oyo Nkolo alakisaki ngai.
2 Nayebi moto moko kati na Kristo, yango esi'eleki bambula zomi na minei, bamemaki ye kino na likolo ya misato, (nayebi te, soki yango ezalaki na nzoto na ye to na nzoto na ye te, kasi Nzambe moto ayebi yango).
3 Mpe nayebi ete moto yango, (soki ezalaki na nzoto na ye to mpe na nzoto na ye te, nayebi te, Nzambe moto ayebi yango),
4 bamemaki ye na paradizo, mpe ayokaki makambo oyo ekoki kolobama te, oyo moto azali na ndingisa ya koloba te.
5 Nakomikumisa mpo na moto ya ndenge wana, kasi nakomikumisa te mpo na ngai moko, kasi nakomikumisa kaka mpo na bolembu na ngai.
6 Nzokande, soki nalingi komikumisa, nakozala moto ya zoba te, pamba te nakoloba makambo ya solo; kasi naboyi komikumisa, na kobanga ete moto amena ngai likolo ya oyo amonaka epai na ngai, to mpe likolo ya oyo ayoka mpo na ngai.
7 Mpo ete namitondisa na lofundu te, mpo na bimoniseli ya kokamwa oyo namonaki, batiaki ngai nzube moko na mosuni, anzelu ya Satana mpo na konyokola ngai.
8 Mpo na yango, nabondelaki Nkolo mbala misato, mpo ete nzube yango elongwa na mosuni na ngai.
9 Kasi ye azongiselaki ngai: "Ngolu na ngai ekoki mpo na yo, pamba te nguya na ngai ekokisamaka kati na bolembu." Yango wana, nakomikumisa na esengo nyonso mpo na bolembu na ngai, mpo ete nguya ya Kristo eyanda likolo na ngai.
10 Yango wana, natondaka na esengo kati na bolembu, kati na kofingama, kati na kozanga, kati na minyoko, mpe kati na bapasi oyo nakutanaka na yango mpo na Kristo; pampa te, na tango nazalaka na bolembu, na tango wana nde natondaka na makasi.
11 Tala, nazali koloba lokola moto ya zoba, kasi bino bato botindiki ngai mpo naloba ndenge wana. Pamba te, bino bato bolingaki koloba mpo na ngai; mpo atako nazali moto pamba, kasi nazali na nse ya "bapostolo ya minene" te.
12 Bilembo oyo elakisaka mopostolo, esi'esalama kati na bino: na kokanga motema na makambo nyonso, na bilembo, na makambo ya kokamwa, mpe na makamwisi.
13 Pamba te, bino bozalaki na nse ya mangomba mosusu na likambo nini? Longola kaka mpo ete naboyaki kota mokumba na ngai likolo na bino. Bolimbisa ngai mabe yango!
14 Sik'oyo, nasi'namibongisi mpo na koya kotala bino mpo na mbala ya misato; mpe mokumba na ngai ekozala likolo na bino te, pamba te nazali koluka biloko na bino te, kasi bino moko. Mpo ezali bana te nde basengeli kokongola biloko mpo na baboti na bango, kasi ezali baboti nde basengeli kokongola biloko mpo na bana na bango.
15 Mpo na ngai, nakopesa biloko na ngai na esengo nyonso, mpe nakomipesa mobimba mpo na bino. Soki nalingi bino mingi penza, boni, bino bokolinga ngai mingi te?
16 Kasi ekoki kozala ete, atako namemisaki bino mokumba te, kasi lokola nazali moto ya mayele mabe, nazalaki kozwa biloko na bino na banzela mosusu.
17 Boni, bokanisi ete nazwaki biloko na bino na nzela ya moto moko na kati ya bato oyo natindelaka bino?
18 Nabondelaki Tito mpo aya epai na bino mpe natindaki ndeko na biso elongo na ye. Boni, Tito azwaki biloko na bino na mayele mabe? Boni, totambolaki na molimo moko te? Boni, totambolaki na banzela moko te?
19 Banda kala, bino bokanisaka ete biso tolukaka komilongisa liboso na bino. Tolobaka liboso ya Nzambe kati na Kristo. Mpe nyonso oyo tosalaka, balingami, ezali mpo na kokolisa kondima na bino.
20 Pamba te nazali kobanga, mpo ete tango nakoya epai na bino, nakuta bino te ndenge oyo ngai nakolinga, mpe, bino mpe bomona ngai ndenge bino bokolinga te. Nazali kobanga ete nakuta kati na bino; koswana, zuwa, kokangana kanda, kowelana, kofingana, kotongana, lofundu mpe mobulu.
21 Ya solo, nazali kobanga ete tango noya epai na bino, Nzambe ayokisa ngai soni liboso na bino, mpe nalela mpo na bato mingi oyo basalaki masumu liboso kasi babongwani te mpo na kotika misala ya bosoto, makambo ya soni, mpe ekobo oyo basalaki.
2 KORINTO 13
1 Oyo ezali mbala ya misato nakoya epai na bino. Makambo nyonso ekatamaka soki batemwe mibale to misato balobi.
2 Nasi'nakebisaki bino tango nayaki epai na bino mpo na mbala ya mibale, mpe sik'oyo lokola nazali naino mosika na bino, nazongeli yango lisusu epai ya baoyo basalaki masumu liboso mpe epai ya bato nyonso: ete tango nakoya lisusu, nakoyokela moto ata moko mawa te,
3 mpo bolingo nalakisa bino ete Kristo alobaka kati na ngai. Ye azali na bolembu te liboso na bino, kasi atondi na nguya kati na bino.
4 Ya solo, atako babakaki ye na ekulusu kati na bolembu, kasi azali na bomoi na nzela ya nguya ya Nzambe. Biso mpe ndenge moko, tozali na bolembu kati na ye, kasi tokomilakisa bato ya bomoi elongo na ye, na nzela ya nguya ya Nzambe, mpo na kosalela bino.
5 Bomituna bino moko mpe botala soki bozali kati na kondima; bomitala bino moko. Boyebi te ete Kristo Yesu azali kati na bino? Loba ete bosi'bokweya liboso ya komekama.
6 Mpe nazali na elikya ete bino bokoyeba ete biso tokweya liboso ya komekama te.
7 Tobondelaka Nzambe mpo ete bosala mabe ata moko te; ezali te mpo bato bamona ete biso tolonga komekama, kasi mpo ete bino bosala makambo ya malamu, mpe biso tomonanaka lokola bato oyo balonga te.
8 Pamba te, tozali na makoki te mpo na kotelemela bosolo, kasi tozali na makoki kaka mpo na kokokisa yango.
9 Pamba te, tosepelaka mingi tango biso tozalaka na bolembu, kasi bino bozalaka na makasi; mpe tosengaka na mabondeli ete bokoma bato ya kokoka.
10 Yango wana nakomeli bino makambo nyonso oyo lokola nazali naino mosika na bino, mpo ete tango nakoya, bomona ngai makasi-makasi te na kosalela bokonzi na ngai; bokonzi Nkolo apesaki ngai ezali mpo na kokolisa kondima na bino, kasi
mpo na koboma yango te!
11 Bandeko na ngai, nasukisi mokanda na ngai na maloba oyo: bozala na esengo. Boluka kokoma bato ya kokoka. Bolendisanaka bino na bino. Bozala na likanisi moko. Bozalaka na kimia. Bongo Nzambe ya bolingo mpe ya kimia akozala na bino elongo.
12 Bopesana mbote bino na bino na beze ya bosantu. Basantu nyonso oyo bazali awa, batindeli bino mbote.
13 Tika ete ngolu ya Nkolo Yesu Kristo, bolingo ya Nzambe, mpe boyokani ya Molimo Aiosantu ezala na bino nyonso.
Mapamboli na moto oyo aboyaka kolanda toli ya bato ya mabe,
oyo atelemaka te na nzela ya bato ya masumu, mpe avandaka esika moko te na batioli.
BANZEMBO 1: 1
Mapamboli.com 2018 . Copyright. Un site en Lingala, pour la diffusion et partage de la Bible. Site associatif, sans but lucratif publié par Jupé BONGOLO. Siège : 1 rue Fleutet 74100 Annemasse (France).
MAPAMBOLI. COM


text:
Jouer drigombaki-music FILA BASELE - 3 EME HEURES (GRANDE SIGNATURE)
Visiteur, Posté le mercredi 24 avril 2013 07:44
Brigade ba combattant baboyi musique,ba cri na yo eza mingui na insanite,est-ce que oko koka yo moko,zonga chez de la foret bobonguissa,tala lelo ba celeo,Fabregas,Serge mabiala,Mirage,Jtrois,Gino d Bcbg,molongo eza molayi,Bill clinton ca va qd mm,Brigade koyoka soni te,toko soutenir yo soki ozongui maison mere,limbissa ndeko na yo Heritier po tosambelaka
Visiteur, Posté le mardi 23 avril 2013 16:19
brigade appel fally ipupa et felly tyson pona featuring
Visiteur, Posté le mardi 23 avril 2013 11:44
Monde musique ya Congo lokuta eleki trop !!! na ingratitude eleki trop . ba ndoki !!!! yo BRIGADE WMMM balobi ba depenses tout basalaki pona yo pona voyage na Inde , bakosi ? Dementir ya ngo alors soki eza lokuta . donc yo nde oza lokuta . Ata soni te est ce que HERITIER akokoka ko beta yo ? haaaaaa
Visiteur, Posté le mardi 23 avril 2013 11:39
Brigade fait bien ton chemin mais tika kokosa , banga Nzambe !!! ozo loba makambu ebele verite' chez yo eza te , Depense tout orchestre esalaki pona yo durant temps ya soufrance omoni yango te , est -ce que makambu WMMM balobi ba kosi ? que bazo ya pona yo okende Inde yo ozo boya ba kosi ? soki bakosi mais leka o demantir alors yo nde oza lokuta . Mais tout eza nde jalousie po WMMM ba zui sois disant petit na yo BRADON yongo yo osepili te , po olingaki Satelite esimba te , lokola esimbi avec le petit BRANDON osepeli te . bonne chance kaka .
Visiteur, Posté le mardi 23 avril 2013 07:55
lokuta efutaka te ndeko na ngai soki ozo sala nzela na yo sala yango mais kokosa te ezali mabe biso tous to mona bille basomba na visa ezali pasi yo mutu ozalaka ata na patolon lisusu te avait okota wenge asilaka na yo eeeeeeeeeeeeeeeeeeeeeeeeeeeeeeeeeeeeh mokili pasi na dimi lelo hertier vraimen azali mwana malamu
Visiteur, Posté le mardi 23 avril 2013 01:26
brigade oza na memoire courte, yomoko olomabaki ke soki olabaki ke Héritier te moto azokisaki yo po kaka na respect ya werra, tika lokuta
Visiteur, Posté le dimanche 21 avril 2013 21:04
en tt cas brigade ta notre soutien
Design by drigombaki
Abonne-toi à mon blog ! (10 abonnés)